title: Korisliiga-kausi 2013–2014

text: Pyrinnön Williams onnistui historian viidentenä pelaajana runkosarjassa 1500 vapaaheitossa. Tampereen Pyrintö saavutti huhtikuussa 700. voittonsa runkosarjassa historian kolmantena joukkueena KTP-Basketin ja Torpan Poikien jälkeen. Katajan Petri Virtanen ohitti maaliskuussa Kari-Pekka Klingan ja siirtyi runkosarjassa eniten onnistuneita kolmen pisteen heittoja heittäneeksi pelaajaksi. KTP:n Sharaud Curry teki 3. maaliskuuta 2014 Tapiolan Honkaa vastaan kauden ainoan tripla-tuplan 21 pisteellä, 11 levypallolla ja 16 syötöllä, ja kyseinen syöttömäärä oli sarjan historian neljänneksi suurin yhdessä ottelussa. 16 syöttöön yhden ottelun aikana ylsi myös Katajan Teemu Rannikko. KTP:n Timo Heinonen pelasi kaikkien aikojen 11. pelaajana 500. runkosarjaottelunsa. Kauhajoen Karhun Jussi Eskola sai 25. maaliskuuta 2014 ottelussa Salon Vilpasta vastaan ennätykselliset kuusi virhettä.


title: Korisliiga-kausi 2013–2014

text: Pudotuspelit pelattiin pronssiottelua lukuun ottamatta paras viidestä -järjestelmällä eli kolme voittoa riitti ottelusarjan voittoon. Pronssimitalit jaettiin yhden ottelun tuloksen perusteella. Pudotuspelit alkoivat 21. huhtikuuta 2014 ja päättyivät 18. toukokuuta 2014.


title: Korisliiga-kausi 2013–2014

text: Tampereen Pyrinnön ja Namika Lahden otteluparissa Lahti haastoi tamperelaiset Pyrinnön päävalmentaja Pieti Poikolan mukaan jokaisessa ottelussa ja tasoitti ottelusarjan 1–1:een voittamalla ensimmäisen kotiottelunsa Storm Warrenin (26/15) tähdittämänä. Runkosarjan voittanut Pyrintö voitti kuitenkin kaksi seuraavaa ottelua ja eteni välieriin otteluvoitoin 3–1.


title: Korisliiga-kausi 2013–2014

text: KTP-Basketin ja Kauhajoen Karhun välisessä ottelusarjassa KTP voitti ensimmäisen ottelun 25 pisteellä. Karhu tasoitti ottelusarjan kotonaan 1–1:een, mutta KTP voitti seuraavat ottelut ja eteni välieriin 3–1-voitoin.


title: Korisliiga-kausi 2013–2014

text: Tampereen Pyrinnön ja KTP-Basketin välisen ottelusarjan ensimmäisessä ottelussa Tampereella Pyrinnön Antero Lehto (10/7/11) ja KTP:n Sharaud Curry (34/8/7) lähentelivät tripla-tuplaa. Puoliajan jälkeen Pyrintö kasvatti eron 15 pisteeseen, mutta KTP vei kolmannen neljänneksen lopun pistein 9–20 ja piti ottelun tasaisena loppuun asti. Pyrintö kuitenkin voitti ottelusarjan avauksen niukasti ja samoin seuraavan, Kotkassa pelatun ottelun. KTP voitti kaksi seuraavaa ottelua ja siirsi ratkaisun viidenteen otteluun Tampereelle. Curry ei pelannut viimeisessä ottelussa jalkavammasta johtuen, mutta Ryan Ayers heitti kotkalaisille ensimmäisen puoliajan aikana 17 pistettä. Pyrintö piti läpi ottelun johtoasemansa ja voitti sen 79–67. Pyrinnön Williams teki ottelussa 20 pistettä ja otti 17 levypalloa.


title: Korisliiga-kausi 2013–2014

text: Loimaan ja Katajan välinen ottelusarja alkoi Katajan voitolla, jonka jälkeen hallinnut mestari Loimaa voitti kaksi seuraavaa ottelua. Neljännen ottelun voitti Kataja, ja ottelusarja jatkui viidenteen otteluun saakka, joka sekin venyi jatkoajalle. Kataja voitti viidennen ottelun pistein 83–88 ja selviytyi loppuotteluihin vuoden tauon jälkeen. Ottelusarjaa leimasi kova puolustuspeli. Urheilulehden toimittaja määritteli välierät, etenkin Loimaan ja Katajan välisen ottelusarjan, erittäin viihdyttäviksi. Neljännen välieräottelun jälkeen Loimaa yritti hankkia Katajan Mike Morrisonille pelikiellon seuraavaan otteluun lähettämällä videon tämän pelaamisesta Koripalloliitolle. Kieltoa ei annettu.


title: Korisliiga-kausi 2013–2014

text: Pronssiottelussa kohtasivat edelliskevään loppuottelujen osapuolet. Ottelu oli tasainen lukuun ottamatta kolmatta neljännestä, jonka Loimaa onnistui voittamaan 29–13. Viisi minuuttia ennen puoliaikaa KTP johti 12 pisteellä muun muassa Jukka Matisen heittojen ansiosta joukkueen tähtipelaaja Curryn oltua edelleen sivussa kokoonpanosta. Loimaan suomalaispelaajista tehokkaimpia olivat Antto Nikkarinen (21/4/6) ja Tuukka Kotti (16/9).


title: Korisliiga-kausi 2013–2014

text: Pyrintö oli voittanut aikaisemmin Suomen mestaruuden vuosina 2010 ja 2011, Kataja ei mestaruutta ollut aikaisemmin saavuttanut. Pyrintö ja Kataja kohtasivat loppuottelusarjassa myös kaudella 2010–2011, jolloin Pyrintö vei mestaruuden voitoin 3–2. Molemmat joukkueet pelasivat loppuottelunsa tavallista suuremmassa areenassa, Pyrintö Hakametsässä ja Kataja Mehtimäellä. Ensimmäisen loppuottelun ja viimeisten välieräottelujen välissä oli yhden päivän tauko.


title: Korisliiga-kausi 2013–2014

text: Ensimmäinen loppuottelu Tampereella keräsi Pyrinnön siihenastisen ennätysyleisön, 4 002 henkeä. Ottelu oli tasainen: Pyrintö sai välillä hieman eroa Katajaan, joka kuitenkin kuroi eron kiinni. Pyrintö puolusti kuitenkin joensuulaisten pelintekijä Teemu Rannikkoa hyvin, ja muun muassa Benjamin Raymondin ja Damon Williamsin korit sekä Petri Heinosen kahdeksan hyökkäyslevypalloa varmistivat Pyrinnön avausvoiton. Katajalta eniten pisteitä teki yhdysvaltalainen Alex Wesby.


title: Korisliiga-kausi 2013–2014

text: Kataja tasoitti ottelusarjan kotonaan 1–1:een yli kahden ja puolen tuhannen katsojan edessä. Pyrinnön heikosti toiminut puolustus antoi Rannikolle ja etenkin 36 pistettä tehneelle Wesbylle tilaa, ja joensuulaiset siirtyivät kolmannen neljänneksen alussa selvään johtoasemaan, joka piti ottelun loppuun asti. Kataja otti myös Pyrintöä enemmän levypalloja ja heitti kolmen pisteen heittonsa sisään 46–prosenttisesti.


title: Korisliiga-kausi 2013–2014

text: Pyrinnön yleisöennätys ja Korisliigan kauden korkein yleisömäärä koheni tamperelaisjoukkueen toisessa kotiottelussa 4 557:ään. Aamulehden toimittajan mukaan ilmoitettu lukema oli todellisuutta pienempi. Pyrintö voitti ottelun levypallot 47–30, ja joukkueen kapteeni Antero Lehto teki ottelun korkeimman pistemäärän, 23. Ottelu oli pisteiden valossa melko tasainen kolme ensimmäistä neljännestä, mutta viimeisen neljänneksen Pyrintö voitti pistein 20–8 ja siirtyi voiton päähän mestaruudesta. Pyrinnön vaihtopelaajat pelasivat ottelun hyvällä tasolla, ja Kelvin Lewis onnistui Teemu Rannikon puolustamisessa.


title: Korisliiga-kausi 2013–2014

text: Wesby oli neljännessä loppuottelussakin tehokas heittäen Katajalle 31 pistettä. Kataja pelasi edellisottelua tarmokkaammin, mutta Pyrintö pysyi joensuulaisia edellä lähestulkoon koko ottelun ajan. Neljännen neljänneksen alussa Pyrintö sai tehtyä eroa Katajaan muun muassa 40-vuotiaan Williamsin levyn kautta sisään menneillä kolmen pisteen heitoilla. Eron kasvettua Pyrintö varmisteli voittonsa pelaamalla hitaita hyökkäyksiä.


title: Korisliiga-kausi 2013–2014

text: Pyrintö voitti ottelusarjan voitoin 3–1 ja palasi Suomen mestariksi kolmen vuoden tauon jälkeen. Kataja jäi edelleen vaille SM-kultamitaleita. Erittäin menestyksekkään kilpauran tehnyt ja tähän kauteen lopettanut Katajan Sami Lehtoranta ei voittanut urallaan SM-kultaa mutta saavutti pääsarjasta yhteensä seitsemän hopeaa ja kolme pronssia.


title: Korisliiga-kausi 2013–2014

text: Pudotuspelien pistetilaston vei nimiinsä Tapiolan Hongan Jaraun Burrows 21,33 pisteen ottelukohtaisella keskiarvolla. Pudotuspelien levypallotilaston vei nimiinsä Namika Lahden Storm Warren 10,75:n keskiarvolla. Paras kotimainen pelaaja pisteissä oli Tampereen Pyrinnön Antero Lehto 16,08 pisteellä ja levypalloissa Kouvojen Ville Kaunisto 9,25 levypallolla. Syöttötilaston voitti Joensuun Katajan Teemu Rannikko, joka antoi ottelua kohti keskimäärin 6,50 koriin johtanutta syöttöä.


title: Korisliiga-kausi 2013–2014

text:
Huhtikuussa Damon Williams otti historian kolmantena pelaajana pudotuspeleissä 800. levypallonsa ja toukokuussa yhdeksäntenä 1 500. pisteensä. KTP:n Jukka Matinen saavutti pudotuspeleissä 1 000 tehdyn pisteen rajan, ja pelasi sadannen pudotuspeliottelunsa. Katajan Petri Virtanen pelasi sadannen pudotuspeliottelunsa ja jakoi 300. syöttönsä pudotuspeleissä. Virtanen rikkoi myös historian kolmantena pelaajana 200 pudotuspeleissä onnistuneen kolmen pisteen heiton rajan. Katajan Sami Lehtoranta ylitti pudotuspeleissä historian kymmenentenä pelaajana 1 500 pisteen tehdyn rajan. Hän myös nousi loppuottelusarjan aikana sivuamaan Klingan ennätystä pelatuissa pudotuspeliotteluissa (126).
Runkosarjassa saavutettujen voittojen määrässä Loimaan Greg Gibson ylitti sadan voiton rajan 5. helmikuuta 2014. Kauhajoen Karhun Ari Tammivaara saavutti 300 runkosarjaottelun rajapyykin 9. maaliskuuta 2014.
Joensuun Katajan päävalmentaja Jukka Toijala joutui tammikuussa 2014 lonkkaleikkaukseen. Toijalan sivussaoloajan Katajan päävalmentajana toimi apuvalmentaja Petri Jaakkola.


title: Korisliiga-kausi 2013–2014

text: Päävalmentajaa vaihtoi kauden aikana kahdestatoista joukkueesta kaksi. Korihait voitti 17 ensimmäisestä ottelustaan kolme. Seurajohto erotti päävalmentaja Ari Mikkolan 17. joulukuuta 2013, kun joukkue ei johdon mielestä ollut pelannut pelaajamateriaalinsa edellyttämällä tavalla. Valmentajanvaihdoksella tavoiteltiin joukkueen piristymistä, ja sitä oli vaadittu joukkueen yhteistyökumppanien ja kannattajien tahoilta pitkin syksyä. Mikkolan korvaajiksi nimettiin valmennuksesta vastaamaan seurassa vuosia valmentaneet Ville Vuorinen ja Petri Helminen. Korikobrat hävisi viisi ensimmäistä otteluaan, minkä jälkeen päävalmentaja Terence Stansbury sai lähteä, ja uudeksi päävalmentajaksi nousi Derrick Crayton, joka pysyi toimessa kauden loppuun asti.


title: Korisliiga-kausi 2013–2014

text: Korisliiga-seuroista suurimmalla budjetilla kauteen lähti Nilan Bisons 850 000 eurolla ja pienimmällä Namika Lappeenranta 270 000 eurolla. Liigajoukkueiden budjettien keskiarvo ennen kauden 2013–14 alkua kohosi pyöristettynä 446 000 euroon, kun edelliskaudella joukkueiden budjettikeskiarvo oli 394 000 euroa. Sarjan joukkueista noin puolella oli kauden aikana taloudellisia vaikeuksia. Etenkin Namika Lappeenranta, Kouvot ja Tapiolan Honka olivat taloudellisesti haastavassa tilanteessa.


title: Korisliiga-kausi 2013–2014

text: Namika Lappeenrannalla oli vaikeuksia hankkia suuria yhteistyösopimuksia, ja joukkueen kausi vietiin läpi minimibudjetilla. Namika luopuikin pelillisesti ansaitsemastaan ensi kauden sarjapaikasta kauden jälkeen, kun se ei määräaikaan mennessä saanut kokoon sarjakelpoista budjettia. Tapiolan Hongan miesten ja naisten edustusjoukkueita pyörittänyt Korishonka Oy oli taloudellisissa vaikeuksissa osittain naisten edustusjoukkueen 100 000 euron kausitappion vuoksi. Urheilulliset tavoitteet edellä Honka hankki "kustannustehokkaat" ulkomaalaisvahvistukset ja piti kaudella tiukkaa kulukuria. Edelliskausien velka rasitteenaan Honka puristi suunnilleen taloudellisen nollatuloksen.


title: Korisliiga-kausi 2013–2014

text: Kouvot joutui yrityssaneeraukseen, kun sen velka kasvoi 160 000 euroon. Helmikuussa 2014 seura julisti tulevaisuutensa olevan uhattuna ja aloitti "pelastusoperaation". Velka oli kertynyt Kouvoille viiden edellisvuoden aikana, ja seura pyysi kannattajiensa tukea muun muassa pääsylippuja ostamalla. Kouvot neuvotteli velkojiensa kanssa ja sai lisää tukieuroja sekä kolmelta kouvolalaisyritykseltä kolmivuotisen lainan. Joukkueen päävalmentaja Jyri Lehtonen lupautui mukaan rahoituksen keräämiseen luvaten kerätä henkilökohtaisesti 12 000 euroa. Mikäli tämä ei olisi onnistunut, erotus olisi otettu Lehtosen palkasta. Varainkeruu onnistui, ja Kouvot jatkoi Korisliigassa.


title: Korisliiga-kausi 2013–2014

text: Muista joukkueista esimerkiksi KTP-Basket ja Bisons tekivät tappiota etenkin europelien vuoksi. Myös Tampereen Pyrintö teki pienen tappion europeleistä, mutta Korisliigan osalta joukkue teki vähintään nollatuloksen. Kauhajoen Karhun koripallojaoston puheenjohtaja vaati huhtikuussa 2014 julkisesti pelaajien ja valmentajien palkanalennuksia joukkueen tehdessä tappiollisen tuloksen muun muassa juuri pelaajapalkkioiden vuoksi. Myös Korishonka Oy:n puheenjohtaja kritisoi pelaajien palkkoja liian korkeiksi. Seuroista ainakin Korihait, Salon Vilpas, Korikobrat, Namika Lahti ja Joensuun Kataja tekivät positiivisen taloudellisen tuloksen.


title: Korisliiga-kausi 2013–2014

text:
Taulukon lähteet:
Tampereen Pyrintö voitti historiansa kolmannen Suomen mestaruuden. Pyrinnön aiemmat mestaruudet olivat vuosilta 2010 ja 2011. Joukkueen päävalmentajalle Pieti Poikolalle Suomen mestaruus oli kolmas, samoin joukkueen kapteenille Antero Lehdolle ja Damon Williamsille. Kolmikon aiemmat mestaruudetkin olivat tulleet Pyrinnössä. Ville Pekkolalle sekä Pyrinnön kasvattisenttereille Antti Nikkilälle ja Petri Heinoselle Suomen mestaruus oli uran toinen. Muille pelaajille, luonnollisesti myös ensimmäistä kauttaan Suomessa pelanneille yhdysvaltalaisille Kelvin Lewisille ja Benjamin Raymondille, Suomen mestaruus oli ensimmäinen. Lisäksi joukkueessa esiintyivät kauden aikana juniori Michael Myllyniemi ja runkosarjan päätöskierroksella Williamsia sijaistanut kanadalainen Yannick Anzuluni. Poikolan apuvalmentajina kauden aikana toimivat Lasse Rantala ja Artem Khvorost. Lisäksi parketilla mitalinsa vastaanottamassa olivat joukkueenjohtaja Elisa Hakanen, fysioterapeutti Ismo Niemi ja huoltaja Jani Saarinen.


title: Korisliiga-kausi 2013–2014

text: Liigajoukkueiden kapteenit ja valmentajat äänestivät selvällä äänierolla mestarijoukkueen Antero Lehdon vuoden pelaajaksi sekä vuoden kehittyneimmäksi pelaajaksi. Valinta vuoden pelaajaksi oli 30-vuotiaalle Lehdolle uran ensimmäinen, ja vuoden kehittyneimmäksi pelaajaksi hänet valittiin toisen kerran: ensimmäisen palkintonsa hän oli saanut jo kymmenen vuotta aikaisemmin. SM-loppuottelujen arvokkaimmaksi pelaajaksi valittiin kolmannen kerran liigan vanhin pelaaja, Pyrinnön 40-vuotias voitontahtoinen Damon Williams. Vuoden valmentajan arvonimen sai kolmannen kerran Pyrinnön Pieti Poikola. Vuoden ulkomaalaisvahvistuksen palkinto myönnettiin korikuninkuudenkin voittaneelle Korikobrien Kyle Foggille. Fair Play -palkinto eli niin sanottu Framin pytty myönnettiin Lappeenrannan NMKY:lle. Vapaaheitto-palkinnon sai Kouvojen Ilari Seppälä. Korisliigan parhaaksi toimitsijapöydäksi valittiin KTP-Basket, ja vuoden koripallojohtajan palkinnon sai saman seuran Jyrki Lindström.


title: Englannin 1. divisioonan kausi 1893–1894

text: Englannin 1. divisioonan kausi 1893-1894 oli The Football Leaguen kuudes kausi, ja toinen jona Football League oli jaettu kahteen divisioonaan. Sarjan voittaja oli liigan mestari, ja kolme viimeistä joutuivat testiotteluihin 2. divisioonan parhaita vastaan.


text: Uusina joukkueina olivat 1.divisioonaan nousseet Sheffield United ja Darwen FC, jotka korvasivat edellisellä kaudella pudonneet Notts Countyn ja Accringtonin.


text: Liigan mestaruuden voitti Aston Villa. Mestaruus oli seuran ensimmäinen.


text: Kolme viimeistä joukkuetta joutuivat testiotteluihin 2.divisioonan kolmea parasta vastaan.


text: Testiotteluissa kohtasivat 1.divisioonan kolme viimeistä ja 2.divisioonan kolme parasta joukkuetta. Mikäli 1.divisioonan seura voitti ottelun, se säilytti sarjapaikkansa ja 2.divisioonan seura pysyi 2.divisioonassa. Mikäli 2.divisioonan seura voitti, oli edessä vaaliprosessi jonka jälkeen seura saattoi päästä 1.divisioonaan.


text: Testiotteluiden jälkeen Liverpool ja Small Heath nousivat 1.divisioonaan. Preston North End säilyi 1.divisioonassa ja Notts County 2.divisioonassa. Darwen ja Newton Heath putosivat 2.divisioonaan.


title: Harmakis

text: Harmakis tai Harmakhis, (egyptiksi "Hor-em-Akhet", "Horus horisontissa") oli muinaisessa Egyptissä palvottu jumala Horuksen muoto. Gizan sfinksi esittää Harmakis-jumalaa, jolla on farao Khafren kasvot. Harmakis kuvattiin myös haukkana tai kruunupäisenä miehenä.


title: Harmakis

text: Harmakis yhdistettiin erityisesti nousevaan aurinkoon, ja tässä mielessä jumalalla oli paljon yhteistä Khepri-jumalan kanssa. Farao Thutmosis IV:n Gizan sfinksin juureen pystyttämä "Unisteela" kertoo, kuinka sfinksi unessa puhui hänelle Hor-em-Akhet-Atum-Khepri-jumalana ennustaen hänen nousunsa faraoksi.


title: Aleksi Akpaso

text: Aleksi Akpaso (s. 30. elokuuta 1992 Helsinki) on suomalainen koripalloilija.


title: Aleksi Akpaso

text: Akpaso on NKL-Panttereiden kasvatti, ja hän edusti Panttereita vielä B-junioreissa. Myöhemmin junioreissa hän siirtyi Pussihukkien juniorijoukkueisiin, joiden paidassa hän oli A-junioreiden SM-sarjan toiseksi paras korintekijä kaudella 2010–2011 (17,0 pistettä ottelua kohden). Akpaso aloitti Korisliiga-uransa vuonna 2011 Kouvoissa. Kahden pelikauden jälkeen hän siirtyi KTP:hen.


title: Aleksi Akpaso

text: Elokuussa 2015 Akpaso siirtyi Kauhajoen Karhuun 1+1-vuotisella sopimuksella. Karhun tuolloinen valmentaja Sami Toiviainen sekä osa joukkueen pelaajista olivat myös siirtyneet Karhuun muutaman vuoden sisällä.


title: Aleksi Akpaso

text: Akpaso pelasi yhteensä 13 nuorten maaottelua.


title: Aleksi Akpaso

text: Akpaso tunnetaan urheilullisuudestaan.


title: Alaska Aces

text: Alaska Aces on yhdysvaltalainen jääkiekkoseura, joka on kotoisin Anchoragesta Alaskasta. Seura pelaa ECHL-liigaa, ja se on voittanut liigan mestaruuden kaksi kertaa. Seuran kuuluisia entisiä pelaajia ovat muun muassa Scott Gomez, Brandon Dubinsky, Chris Beckford-Tseu ja Marek Schwarz


title: Alaska Aces

text: "(Tilanne 13. syyskuuta 2017)"


title: Śliwiński

text: Śliwiński, naisilla Śliwińska, on puolalainen sukunimi, joka on muun muassa seuraavilla henkilöillä:


title: Colorado Eagles

text: Colorado Eagles on yhdysvaltalainen jääkiekkoseura, joka on kotoisin Lovelandin kaupungista Coloradossa. Se pelaa AHL-liigaa. Seura toimii NHL-seura Colorado Avalanchen farmijoukkueena.


title: Colorado Eagles

text: "(Tilanne 3. joulukuuta 2018)"


title: Vahermanjärvi

text: Vahermanjärvi on järvi Pusulan pohjoisosassa. Järven tuntumassa on Vaherman kurssikeskus. Järven kokonaispinta-ala on noin 200 ha. Se laskee Tarkeelanjärveen. Järvi on osa Karjaanjoen vesistöä ja kuuluu tämän sisällä Nummenjoen sivujoen Pusulanjoen valuma-alueeseen, joka sijaitsee pääosin entisen Pusulan kunnan alueella.


title: Vahermanjärvi

text: Antiaisen pohjoisrannan tulvaniittyalueelta tulevan laskuojan suu Vahermanjärven puolella on arvokas luontokohde.


title: Luis Rivera

text: Luis Alberto Rivera Morales (s. 21. kesäkuuta 1987 Agua Prieta) on meksikolainen pituushyppääjä.


title: Luis Rivera

text: Alle 18-vuotiaiden MM-kilpailuissa 2003 Rivera ei selviytynyt kolmiloikan loppukilpailuun hypättyään karsinnassa 14,25 metriä. Lontoon olympialaisissa 2012 Rivera hyppäsi pituushypyn karsinnassa 742 cm, eikä selviytynyt finaaliin. Moskovan MM-kilpailuissa 2013 Rivera sijoittui pituushypyssä pronssille tuloksella 827 cm.


title: Luis Rivera

text: Hänen ennätyksensä pituushypyssä on 846 cm, jonka hän hyppäsi kesäkuussa 2013. Kolmiloikkaa hän on hypännyt 15,97 metriä vuonna 2009.


title: Bakersfield Condors

text: Bakersfield Condors on yhdysvaltalainen jääkiekkoseura, joka on kotoisin Bakersfieldistä, Kaliforniasta. Se pelaa AHL-liigaa. Condorsin AHL-joukkue toimii NHL-seura Edmonton Oilersin farmijoukkueena. Seura tunnettiin aikaisemmin nimellä Oklahoma City Barons.


title: Bakersfield Condors

text: Bakersfieldissa pelasi aikaisemmin samanniminen joukkue ECHL-sarjassa. ECHL-sarjan Bakersfield Condor muutti vuonna 2015 Virginian Norfolkiin, jossa seura vaihtoi nimensä Norfolk Admiralsiksi.


title: Rocksielu

text: Rocksielu (SATLP-1010) on Matti Juvan ensimmäinen ja toistaiseksi ainoa sooloalbumi. Albumin julkaisi Satsanga vuonna 1974 ja äänitti Pekka Nurmikallio Microvox-studiolla Lahdessa. Albumin kappaleet julkaistiin CD-muotoisina syksyllä 2013, Castanja -yhtyeen debyyttialbumin uusintajulkaisun yhteydessä.


title: Rocksielu

text: Kaikki kappaleet on kirjoittanut Matti Juva ja sovittanut Juha Björninen, ellei toisin mainita.


title: Rocksielu

text: A-puoli


title: Rocksielu

text: B-puoli


title: Anything

text: Anything on The Damnedin vuonna 1986 julkaistu studioalbumi.


title: Anything

text: Tyylillisesti se jatkaa Phantasmagoria albumilta tuttua goottirock linjaa muutamin poikkeuksin. Levyllä kuullaan myös vaikutteita psykedeelisestä rockista kappaleella "Alone Again Or". "Gigolo" kappaleen alku voitaneen lukea avantgardemaiseksi. "The Portrait" on kaunis pianovetoinen instrumentaali, joka muistuttaa tyylillisesti ambient musiikkia.


title: Anything

text: Albumin tunnetuin kappale lienee "In Dulce Decorum", joka sisältyi TV-sarja Miami Vicen jaksoon "Walk Alone" vuonna 1986. Kappale "Tightrope Walk" puolestaan kuullaan vuoden 1987 jakson "Viking Bikers From Hell" lopussa.


title: Anything

text: Kaikki kappaleet säveltänyt Dave Vanian, Roman Jugg, Bryn Merrick ja Rat Scabies.


title: Eden Lost

text: Eden Lost on vuonna 1999 perustettu espanjalainen hard rock -yhtye.


title: Carl Christoffer Ekman

text: Carl Christoffer Ekman (15. toukokuuta 1750 Boteå, Ruotsi – 22. tammikuuta 1818 Uusikaupunki) oli suomalainen varanotaari ja pormestari. Hän on parhaiten tunnettu päiväkirjasta jota hän piti an osallistuessaan.


title: Carl Christoffer Ekman

text: Ekmanin isä oli Boteån Gålsjön ruukinpehtori Karl Ekman. Hän kävi Härnösandissa triviaalikoulua ja lukiota ja pääsi ylioppilaaksi Turussa 1769. Ekman opiskeli sitten Turun akatemiassa ja valmistui filosofian maisteriksi 1775. Hän oli auskultanttina Turun hovioikeudessa 1776 ja varanotaarina vuodesta 1779.


title: Carl Christoffer Ekman

text: Ekman toimi Turun läänin jalkaväkirykmentin palkattomana sotatuomarina ja oli katselmuskirjurina 1787–1788. Ekman osallistui rykmentin mukana Kustaa III:n sotaan ja hän piti sodan aikana päiväkirjaa joka on säilynyt ja julkaistu vuonna 1900. Päiväkirjassa Ekman kuvasi sotatapahtumia ja kuningas Kustaa III:n kannattajana hän tuomitsi jyrkästi Anjalan liiton miesten toiminnan.


title: Carl Christoffer Ekman

text: Ekman valittiin 1795 Uudenkaupungin pormestariksi ja hän hoiti tätä tehtävää vuoteen 1816 saakka.


title: Carl Christoffer Ekman

text: Ekman oli naimisissa vuodesta 1792 Perniön kirkkoherran Anders Gadolinin tyttären Sara Elisabet Gadolinin (k. 1818) kanssa. Heillä oli kymmenen lasta joista tunnettuja olivat taidemaalari Robert Wilhelm Ekman ja Turun kappalaisena toiminut Fredrik Joakim Ekman (1798–1872).


title: Millerit

text: Millerit () on vuonna 2013 ensi-iltansa saanut Rawson Marshall Thurberin ohjaama yhdysvaltalainen komediaelokuva.


title: Millerit

text: Huumekauppias David Clark (Jason Sudeikis) elää melko yksinäistä ja merkityksetöntä elämää. Kun hänen rahansa ja tavaransa varastetaan, hän jää velkaa diilerilleen Bradille (Ed Helms). Kuitatakseen velkansa hänen täytyy ryhtyä huumesalakuljettajaksi ja tuoda diilerinsä seuraava marihuanalasti Meksikosta Yhdysvaltoihin.


title: Millerit

text: David tajuaa pian että hänen kannattaa naamioitua, sillä yksin hän kiinnittäisi huomiota ja jäisi kiinni rajalla. Siksi hänen täytyy värvätä itselleen kulissiperhe. David palkkaa vaimokseen strippaavan naapurinsa Rosen (Jennifer Aniston) ja lapsikseen 18-vuotiaan Kennyn (Will Poulter) sekä kotoa karanneen myöhäisteinin Caseyn (Emma Roberts).


title: Millerit

text: Elokuvan tuotanto alkoi Wilmingtonissa, Pohjois-Carolinassa 23. heinäkuuta 2012. Suurin osa elokuvasta kuvattiin Pohjois-Carolinassa ja New Mexicossa.


title: Millerit

text: Internetsivusto Rotten Tomatoesin mukaan 47 % kriitikoista on antanut elokuvalle positiivisen arvosanan keskiarvolla 5,4/10. Keräys perustuu 147 arviointiin. Vaihtelevista arvosteluista huolimatta "Millerit" on tuottanut maailmanlaajuisesti lähes 270 miljoonaa dollaria ja ylittänyt alkuperäisen budjettinsa seitsenkertaisesti.


title: Millerit

text: Elokuva sai useita palkintoehdokkuuksia, ja Will Poulter sai roolistaan nousevan tähden Bafta-palkinnon. Elokuvan toinen nuori näyttelijä, Emma Roberts, palkittiin komediaelokuvanäyttelijättären Teen Choice -palkinnolla.


title: Jules Simon

text: Jules Simon (31. joulukuuta 1814 Lorient – 8. kesäkuuta 1896 Pariisi) oli ranskalainen poliitikko, joka toimi Ranskan pääministerinä vuosina 1876–1877.


title: Jules Simon

text: Simon toimi filosofianopettajana lyseoissa eri puolilla Ranskaa ja vuodesta 1839 Sorbonnen yliopistossa Pariisissa Victor Cousinin seuraajana. Hänet valittiin 1848 Ranskan kansalliskokoukseen, jossa hän esiintyi liberaalina sanan-, ajatuksen- ja uskonnonvapauden puolustajana. Seuraavana vuonna hänet valittiin Ranskan valtioneuvoston jäseneksi, mutta vastustettuaan presidentti Louis Napoleonin vallankaappausta joulukuussa 1851 hänet erotettiin kaikista viroistaan, myös Sorbonnesta. Sen jälkeen Simon omistautui pitkäksi aikaa filosofisille ja historiallisille tutkimuksille. Näihin kuuluivat muun muassa laajalle levinneet "Le devoir" (1854), "La religion naturelle" (1856) ja "La liberté" (1857).


title: Jules Simon

text: Vuonna 1863 Simon valittiin lainsäätäjäkunnan jäseneksi, missä hän esiintyi edelleen liberaalien periaatteiden puolustajana. Toisen keisarikunnan kukistuttua hän tuli syyskuussa 1870 opetus- ja kulttuuriministeriksi kansallisen puolustuksen hallitukseen ja helmikuussa 1871 sitä seuranneeseen Adolphe Thiersin hallitukseen. Simonin yritykset koululaitoksen uudistamiseksi kariutuivat. Hän joutui eroamaan Thiersin mukana toukokuussa 1873. Tämän jälkeen Simonista tuli yksi tasavaltalaisten johtajista. Hänet nimitettiin 1875 elinikäiseksi senaattoriksi ja valittiin samana vuonna Ranskan akatemiaan.


title: Jules Simon

text: Ranskan edustajainkamarin saatua vuoden 1876 vaaleissa vahvan tasavaltalaisen enemmistön monarkistinen presidentti Patrice de Mac-Mahon joutui nimittämään Simonin pääministeriksi 12. joulukuuta 1876. Suhteellisesta maltillisuudestaan huolimatta Simonin hallitus joutui pian konfliktiin kirkon asemaa puolustaneiden tahojen kanssa ja samanaikaisesti myös vasemmiston arvostelun kohteeksi. 16. toukokuuta 1877 presidentti Mac-Mahon vaati Simonille osoittamassaan kirjeessä käytännössä tämän eroa. Hallitus sai parlamentilta luottamuslauseen, mutta Simon erosi siitä huolimatta. Tämä käynnisti ”toukokuun vallankaappauksena” ("le seize mai") tunnetun perustuslaillisen kriisin, sillä vallitsi erimielisyys siitä, tulisiko hallituksen nauttia ensisijaisesti presidentin vai edustajainkamarin luottamusta. Lopulta jälkimmäinen kanta voitti, minkä seurauksena Mac-Mahon joutui itse eroamaan presidentin virasta tammikuussa 1879.


title: Jules Simon

text: Simon jatkoi poliittista uraansa senattissa, missä hän keskittyi pääasiassa opetuskysymyksiin. Hän ajautui entistä enemmän vastakkain kirkollisten tahojen kanssa ja esiintyi myös boulangismin vastustajana. Vuoden 1890 jälkeen hän ei toiminut julkisissa tehtävissä.


title: Ontario Reign

text: Ontario Reign on yhdysvaltalainen jääkiekkoseura, joka on kotoisin Ontariosta Kaliforniasta. Se pelaa AHL-liigassa. Reignin AHL-joukkue toimii NHL-seuran Los Angeles Kingsin farmijoukkueena. Seura tunnettiin aikaisemmin nimellä Manchester Monarchs.


title: Ontario Reign

text: Ontariossa pelasi aikaisemmin samanniminen joukkue ECHL-sarjassa. ECHL-sarjan Ontario Reign muutti vuonna 2015 New Hampshiren Manchesteriin, jossa seura vaihtoi nimensä Manchester Monarchsiksi.


title: Ontario Reign

text: "(Tilanne 29. tammikuuta 2019)"


title: Gustav Donner

text: Gustav Adolf Donner (6. marraskuuta 1902 Nürnberg, Saksa – 26. helmikuuta 1940 Yläsommee, Viipurin maalaiskunta) oli suomalainen historioitsija.


title: Gustav Donner

text: Donnerin vanhemmat olivat filosofian tohtori Joakim Otto Evert Donner ja Emilia Maria Matilda Ekman. Hän pääsi ylioppilaaksi Djursholmin yhteiskoulusta Ruotsissa 1921 ja opiskeli Helsingin yliopistossa valmistuen filosofian kandidaatiksi 1925, maisteriksi 1927, lisensiaatiksi 1929 ja tohtoriksi 1932. Ulkomaan opintomatkoja Donner teki Saksaan ja Italiaan 1927, Tallinnaan 1929, 1930 ja 1931, Saksaan, Ranskaan ja Italiaan 1931 ja Italiaan 1932.


title: Gustav Donner

text: Donner toimi Åbo Akademin yleisen historian dosenttina 1932–1940. Hän työskenteli johtajana Wilh. Bensow Oy:ssä vuodesta 1935 alkaen. Donner oli 1932–1935 Finlands svenska studentkårers förbundin puheenjohtaja ja 1931–1935 Arbetets vänner-yhdistyksen puheenjohtaja.


title: Gustav Donner

text: Reservin vänrikki Donner, joka oli suorittanut asevelvollisuutensa 1925-1926, toimi talvisodassa ensin Koivistolla KTP 4:n joukkueenjohtajana ja sitten JR 10:ssä komppanianpäällikkönä. Hän kaatui 25. helmikuuta 1940 Yläsommeella saatuaan kranaatin sirpaleen päähänsä.


title: San Francisco Bulls

text: San Francisco Bulls on yhdysvaltalainen jääkiekkoseura, joka on kotoisin Daly Citystä Kaliforniasta. Se pelaa ECHL-liigaa. Bullsin ECHL-joukkue toimii NHL-seura San Jose Sharksin sekä AHL-seura Worcester Sharksin farmijoukkue. Joukkue joutui lopettamaan jääkiekkotoimintansa tammikuun 27. päivä 2014, konkurssin johdosta.


title: Stockton Thunder

text: Stockton Thunder oli yhdysvaltalainen jääkiekkoseura, joka oli kotoisin Stocktonista Kaliforniasta. Se pelasi AHL-liigaa. Thunderin AHL-joukkue toimii NHL-seura Calgary Flamesin farmijoukkueena. Suomalaisista Toni Rajala on edustanut seuraa.


title: Wheeling Nailers

text: Wheeling Nailers on yhdysvaltalainen jääkiekkoseura, joka on kotoisin Wheelingista Länsi-Virginiasta. Se pelaa ECHL-liigaa. Nailersin ECHL-joukkue toimii NHL-seura Pittsburgh Penguinsin ja Montreal Canadiens sekä AHL-seura Wilkes-Barre/Scranton Penguinsin ja Hamilton Bulldogsin farmijoukkueena. Suomalaisista Antti Kohvakka ja Jarno Mensonen ovat edustanut seuraa.


title: Wheeling Nailers

text: "(Tilanne 9. tammikuuta 2019)"


title: August af Nyborg

text: Carl August af Nyborg, sukunimi alun perin "Alén", adoption jälkeen "Nybergh" ja aateloituna "af Nyborg" (19. joulukuuta 1833 Norrköping, Ruotsi – 6. lokakuuta 1927 Helsinki) oli suomalainen pormestari, hovioikeudenneuvos ja senaattori. Hän oli vuonna 1892 perustetun senaatin oikeustoimituskunnan ensimmäinen päällikkö eli tavallaan Suomen ensimmäinen ”oikeusministeri”.


title: August af Nyborg

text: Af Nyborgin vanhemmat olivat ruotsalainen näyttelijä Carl August Alèn (1810–1846) ja Anna Maria Christine Sophie "Annette" Magito (1812–1874). Vanhemmat jättivät 2-vuotiaan Carl Augustin Turkuun joulukuussa 1835 matkustaessaan itse Tukholmaan. Hänet adoptoivat kauppias Gabriel Edvard Nybergh ja tämän vaimo Anna Sofia Levander. Kun kauppias Nybergh kuoli 1836 hänen leskensä meni uusiin naimisiin kauppias Reinhold Daniel Nystedtin (k. 1863) kanssa mutta Carl August säilytti adoptiossa saamansa Nybergh-sukunimen.


title: August af Nyborg

text: Nybergh kävi Turun yläalkeiskoulua ja lukiota ja pääsi ylioppilaaksi 1852. Hän opiskeli Helsingin yliopiston oikeustieteellisessä tiedekunnassa ja suoritti tuomarin tutkinnon 1855. Hän toimi Turun hovioikeudessa ylimääräisenä notaarina 1855–1857 ja oli Turun poliisikamarin kanslistina vuodesta 1857. Nybergh sai varatuomarin arvon 1858. Hän oli sitten Turun hovioikeuden kanslistina vuodesta 1861 ja kirjaajana vuonna 1864.


title: August af Nyborg

text: Nybergh toimi Rauman pormestarina 1864–1868. Hänestä tuli Suomen Pankin johtokunnan notaari 1868 ja Suomen senaatin prokuraattorintoimituskunnan sihteeri 1869. Nybergh valittiin Ahvenanmaan tuomiokunnan tuomariksi 1874, mutta hän ei astunut virkaan. Hän oli sitten vuodesta 1874 koulutoimen ylihallituksen jäsen sekä ylitirehtöörin apulainen ja vuodesta 1878 Viipurin hovioikeuden hovioikeudenneuvos. Nybergh oli senaattorina senaatin oikeusosastossa vuodesta 1880, senaattorina talousosastossa ja oikeustoimituskunnan päällikkönä vuodesta 1892 sekä vielä uudestaan senaattorina oikeusosastossa vuodesta 1897. Viimeksi ennen eroaan hän toimi senaatin oikeusosaston varapuheenjohtajana 1900–1902.


title: August af Nyborg

text: Nybergh aateloitiin 1896, jolloin hän otti sukunimekseen af Nyborg.


title: August af Nyborg

text: Nybergh oli naimisissa 1865–1926 Johanna Amalia Paqvalinin (k. 1926) kanssa. Heillä oli kolme lasta, joista yksi oli kirjailija Carl Adolf af Nyborg.


title: Charles Floquet

text: Charles Thomas Floquet (2. lokakuuta 1828 Saint-Jean-Pied-de-Port – 18. tammikuuta 1896 Pariisi) oli ranskalainen poliitikko, joka toimi Ranskan pääministerinä vuosina 1888–1889. Hänet muistetaan kolmatta tasavaltaa uhanneen kenraali Georges Boulangerin vastustajana.


title: Charles Floquet

text: Floquet valmistui lakimieheksi vuonna 1851. Toisen keisarikunnan aikana hän tuli tunnetuksi tasavaltalaisena lehtimiehenä ja asianajajana. Hän osallistui kolmannen tasavallan perustamiseen vuosina 1870–1871 ja tuli valituksi kansalliskokoukseen Seinen edustajana. Floquet perusti "Ligue d’union républicaine des droits de Paris" -nimisen liiton sovitellakseen yhteisymmärryksen tasavaltalaisen hallituksen ja Pariisin kommuunin välille, mutta tämä epäonnistui ja kommuunin kukistamisen yhteydessä hänet pidätettiin lyhyeksi aikaa. Floquet toimi sitten vuodesta 1872 Pariisin kaupunginvaltuuston jäsenenä ja 1875 sen puheenjohtajana, kunnes hänet seuraavana vuonna valittiin Ranskan edustajainkamariin radikaalien edustajana. Hän oli 1882 lyhyen aikaa Seinen departementin prefektinä ja 1885–1888 edustajainkamarin puhemiehenä. Floquet tunnettiin iskevänä puhujana ja hänen puheistaan julkaistiin vuonna 1885 kaksiosainen kokoelma "Discours et opinions de M. Charles Floquet".


title: Charles Floquet

text: Floquet tuli pääministeriksi huhtikuussa 1888, jolloin kenraali Boulangeria tukeva boulangistinen liike oli voimistumassa Ranskassa. Boulangerin pelättiin uhkaavan tasavaltaa vallankaappauskella, ja tasavallan puolustajiin kuulunut Floquet päätti haastaa hänet avoimesti. Miehet kävivät 13. heinäkuuta 1888 kaksintaistelun, jossa Floquet onnistui haavoittamaan Boulangeria. Floquet’n hallitus kaatui seuraavan vuoden helmikuussa parlamentin hylättyä sen tekemän esityksen perustuslain uudistamisesta. Hän palasi marraskuussa 1889 edustajainkamarin puhemieheksi, mutta joutui eroamaan 1892 Panama-skandaalin seurauksena. Tämä pilasi myös hänen mahdollisuutensa vuoden 1893 presidentinvaalissa ja hän putosi saman vuoden vaaleissa edustajainkamarista. Floquet valittiin kuitenkin 1894 senaattiin, jonka jäsenenä hän oli kuolemaansa asti.


title: Uniikki Unikorni

text: Uniikki Unikorni on oululainen improvisaatioteatteri. Vuonna 2007 perustettu ryhmä esiintyy ja kouluttaa Oulun seudulla. Ryhmä on ohjannut kaikille avoimia improjameja, pitänyt lapsille satutunteja Oulun pääkirjastossa sekä järjestänyt Oulun improvisaatioteatterifestivaalin vuonna 2013. Uniikki Unikorni on myös järjestänyt improvisaatioteatterikursseja. Kesällä 2013 ryhmä järjestää Improvaara – opasmatkoja outoon Ouluun -esitysten sarjan Oulun keskustassa. Ryhmä esiintyy myös vuosittain Oulun Taiteiden yössä. Uniikki Unikornin voi myös tilata esiintymään juhliin.


title: Uniikki Unikorni

text: Kesällä 2013 Uniikki Unikorni järjesti opastettuja improvisaatioteatteriretkiä Oulun keskustassa.


title: Uniikki Unikorni

text: 1.–3. maaliskuuta 2013 improvisaatioteatteri Uniikki Unikorni järjesti Oulussa improvisaatioteatterifestivaalin. Festivaalilla oli esityksiä ja työpajoja. Festivaalille tuli vierailevia ohjaajia Saksasta ja ympäri Suomea.


title: Henrik Christian Nordenswan

text: Henrik Christian Nordenswan (22. helmikuuta 1762 Helsinki – 20. joulukuuta 1822 Hämeenlinna) oli suomalainen lääninkamreeri, kamarineuvos, valtiopäivämies ja Suomen senaatin jäsen.


title: Henrik Christian Nordenswan

text: Nordenswanin vanhemmat olivat lääninkamreeri Johan Alopaeus, vuodesta 1772 aateloituna Nordenswan (1731–1811) ja Johanna Kristina Schwartz. Hän pääsi ylioppilaaksi 1777 ja sai todistuksen kamarikollegiota varten 1782.


title: Henrik Christian Nordenswan

text: Nordenswan oli Uudenmaan ja Hämeen läänin lääninkonttorin palveluksessa. Hänestä tuli ylimääräinen kamarikirjuri kamarirevision 3. eli Suomen provinssikonttorissa Tukholmassa vuonna 1782 ja Uudenmaan ja Hämeen läänin vt. lääninkamreeri vuonna 1783 jolloin hän sai myös varrontavaltakirjan mainittuun virkaan. Nordenswan oli sittemmin ylisen Sääksmäen kihlakunnan kruununvoutina vuodesta 1787 ja vuonna 1802 hän astui edellämainittuun lääninkamreerin virkaansa.


title: Henrik Christian Nordenswan

text: Suomen sodan jälkeen Nordenswan oli hallituskonseljin talousosaston jäsen ja kamaritoimituskunnan päällikkö 1809–1812. Erottuaan tästä tehtävästä hän palasi lääninkamreeriksi. Nordenswan sai kamarineuvoksen arvon 1809. Hän toimi valtiopäivämiehenä vuosina 1789 ja 1809.


title: Henrik Christian Nordenswan

text: Nordenswan omisti vuodesta 1794 Janakkalan Vähikkälän kylässä sijainneen Toivan kartanon ja laajensi sen 1 856 hehtaarin kokoiseksi suurtilaksi. Nordenswanin suvulla kartano oli vuoteen 1875 saakka jolloin se myytiin Tervakoski-yhtiölle.


title: Henrik Christian Nordenswan

text: Nordenswan oli naimisissa kaksi kertaa:


title: Henrik Christian Nordenswan

text: Nordenswanin poika Johan Henrik Nordenswan (1801–1862) toimi Hämeen läänin lääninkamreerina ja lyhyen aikaa Suomen Pankin johtajana. Taidemaalari Victorine Nordenswan oli Johan Henrik Nordenswanin tytär.


title: Kaj Backlund

text: Harry Kaj Olof Backlund (24. helmikuuta 1945 Helsinki – 25. joulukuuta 2013 Helsinki) oli suomalainen jazztrumpetisti, -säveltäjä ja -sovittaja sekä Oulunkylän pop- ja jazzkonservatorion yksi perustaja ja pitkäaikainen sävellyksen, sovittamisen ja musiikin teorian opettaja.


title: Kaj Backlund

text: Backlund alkoi seitsemänvuotiaana soittaa trumpettia isänsä johtamaan Paavalin seurakunnan nuorten puhallinorkesterissa Helsingin Vallilassa. 11-vuotiaana hän meni mukaan oppikouluun perustettuun swing-tyyliseen big bandiin. Kolme vuotta myöhemmin hän perusti oman yhtyeen, jossa soittivat muiden muassa Paroni Paakkunainen, Teppo Hauta-aho, Eero Ojanen, Pekka Pöyry ja Juhani Aaltonen


title: Kaj Backlund

text: Backlund työskenteli pitkään päivisin pankissa, mutta osallistui muiden yhtyeen jäsenten tavoin kesinä 1966 ja 1967 Jyväskylän Kesän työpajoihin, joissa opetti yhdysvaltalainen George Russell. Backlund alkoi saada työtilaisuuksia Yleisradion tuolloisesta Radion tanssiorkesterista, studiomuusikkona sekä UMOsta, jonka perustajajäseniin hän kuuluu.


title: Kaj Backlund

text: 1970-luvun alussa Backlundin teki sovituksia Toivo Kärjen kappaleisiin. Backlund oli mukana perustamassa Oulunkylän pop-jazz-opistoa ja suunnittelemassa Sibelius-Akatemian jazzosaston ensimmäistä opetussuunnitelmaa.


title: Kaj Backlund

text: Kaj Backlundin pojista Jari on rumpali, Jukka musiikkituottaja ja Tapio basisti.


title: Kaj Backlund

text: Säveltäjänä ja sovittajana:


title: Neljän tähden talkoot

text: Neljän tähden talkoot on Nelosella esitettävä sarja, joka alkoi 8. huhtikuuta 2013. Sarjassa joka viikko neljä julkkista kokoontuu vuorotellen toistensa mökille tai muuhun vapaa-ajanviettopaikkaan, jossa paikan isäntä tai emäntä varannut muille julkkiksille talkootöitä. Jokaisen jakson lopussa jakson isäntä tai emäntä palkitsee palkinnolla sen, joka on saanut aikaan parhaimman työpanoksen, ja jokaisen viikon päätösjaksossa palkitaan myös koko viikon paras talkoolainen.


title: Mäntlahti

text: Mäntlahti on kylä Haminassa. Se sijaitsee noin 12 kilometriä kaupungin keskustasta kaakkoon, Suureen rantatiehen kuuluvan Museotien varrella.


title: Mäntlahti

text: Ensimmäinen maininta Mäntlahdesta löytyy vuodelta 1458. Tuolloisessa asiakirjassa määritellään Vehkalahden pitäjän kaakkois- ja eteläosan kylien rajoja. 1500-luvun puolivälissä Mäntlahden katsottiin kuuluvan toisinaan Vehkalahden ja toisinaan Virolahden alueeseen. Tuolloin Mäntlahden isännät olivat ammatiltaan maanviljelijöitä, kalastajia ja kippareita.


title: Mäntlahti

text: 1700-luvulla Mäntlahden taloista muodostui kaksi herrasviljelystä. Nämä yhdistettiin myöhemmin yhdeksi suurtilaksi. Tämän kartanon päärakennus rakennettiin vuonna 1851 vanhan Ristolan talon tontille, kylän pääasutuksen ulkopuolelle.


title: Mäntlahti

text: Mäntlahden vanhat tonttimaat ovat edelleen asuttuja. Vanhakylän tontilla on peltojen ympäröimää maalaisasutusta ja rakentamattomilla alueilla on mahdollisesti säilynyt jäänteitä aiemmista asutusvaiheista.


title: Hurrikaani Nora

text: Hurrikaani Nora oli syyskuussa (16.-26. päivien välillä) vuonna 1997 Tyynellämerellä pyörinyt trooppinen hirmumyrsky. Vuoden 1997 hurrikaanikauden aikana se oli järjestyksessään 14. trooppinen myrsky ja seitsemäs hurrikaanin asteelle voimistunut myrsky. Nora aiheutti tuhoja ensin Meksikossa, missä kaksi ihmistä sai surmansa suoraan hurrikaaniin liittyneissä onnettomuuksissa. Meksikosta Nora eteni Yhdysvaltoihin, jossa tuhoja tuli sekä Kalifornian rannikolla että kauempana sisämaassa tulvien muodossa. Yhdysvaltojen alueella neljä ihmistä kuoli epäsuorasti Noran aiheuttamista tulvista ja rankkasateista johtuen. Kaikkiaan 4. luokan hurrikaaniksi yltynyt Nora aiheutti siis kuuden ihmisen kuoleman.


title: Hurrikaani Nora

text: Nora on ollut yleinen nimi, kun eri vuosien hurrikaaneja on nimetty. Vuoden 1997 lisäksi Nora-niminen hurrikaani on vaikuttanut Tyynellämerellä vuosina 1985, 1991, 2003 ja 2009. Lisäksi Noraksi on nimetty kymmenen taifuunia vuosina 1945, 1951, 1955, 1959, 1962, 1964, 1967, 1970, 1973 ja 1976.


title: Hurrikaani Nora

text: Arizonan kuvernööri Jane Dee Hull lähetti Yumaan kansalliskaartin joukkoja. Punainen Risti lähetti oman erikoisryhmänsä.


title: Pat Hutchins

text: Pat Hutchins (18. kesäkuuta 1942 Yorkshire – 7. marraskuuta 2017 Lontoo) oli englantilainen kuvataiteilija ja lastenkirjailija. Hän sai lasten- ja nuortenkirjojen kuvittajille suunnatun Kate Greenaway -mitalin vuonna 1974. Hutchins kirjoitti ja kuvitti noin 50 kirjaa.


title: Pat Hutchins

text: Heinäkuussa 2013 Yleisradio uutisoi Marimekon tuotteistaman "Isoisän puutarha" -kuosin muistuttavan Pat Hutchinsin esikoisteoksen "Rosie’s Walk" (1968) kuvitusta. Hutchinsin kustantaja ilmoitti selvittävänsä, onko kyseessä mahdollisesti kopio.


title: Émile Ollivier

text: Olivier Émile Ollivier (2. heinäkuuta 1825 Marseille – 20. elokuuta 1913 Saint-Gervais-les-Bains) oli ranskalainen poliitikko, joka toimi Ranskan pääministerinä tammikuusta elokuuhun 1870. Aivan toisen keisarikunnan loppuvaiheessa hän pyrki muuntamaan Napoleon III:n itsevaltaisen hallinnon parlamentaariseksi järjestelmäksi, mikä kuitenkin osoittautui turhaksi Ranskan–Saksan sodan kaadettua koko keisarikunnan.


title: Émile Ollivier

text: Émile Ollivierin isä Demosthène Ollivier oli tunnettu tasavaltalainen, joka toimi helmikuun vallankumouksen jälkeen kansalliskokouksen jäsenenä 1848–1849 ja karkotettiin maasta Louis Napoleonin kaapattua vallan 1851. Émile valmistui 1847 lakimieheksi ja vallankumouksen jälkeen hänet nimitettiin Bouches-du-Rhônen departementin komissaariksi. Puolen vuoden kuluttua hän siirtyi Haute-Marnen prefektiksi, mutta hänet erotettiin Louis Napoleonin tultua presidentiksi joulukuussa 1848. Sen jälkeen Ollivier luopui radikaaleimmista mielipiteistään ja keskittyi uraansa asianajajana, kunnes hänet vuonna 1857 valittiin lainsäätäjäkuntaan. Siellä hän liittyi ”viiden ryhmänä” tunnettuun keisari Napoleonin vastaiseen oppositioon.


title: Émile Ollivier

text: Kun Napoleon marraskuusta 1860 alkaen ilmaisi olevansa valmis joihinkin liberaaleihin myönnytyksiin, Ollivier päätti antaa tälle tukensa siinä toivossa, että keisari olisi valmis hyväksymään edustuksellisen hallinnon. Ollivier ryhtyi toimimaan yhteistyössä varsinkin herttua Charles de Mornyn kanssa keisarikunnan liberalisoimiseksi. Luovuttuaan näin keisarinvallan vastustamisesta Ollivier rikkoi vuoteen 1866 mennessä välinsä tasavaltalaisten kanssa ja hänestä tuli niin sanotun kolmannen puolueen ("tiers parti") johtohahmo. Napoleon III:n tammikuussa 1867 antama julistus lupasi lisää uudistuksia ja Ollivier julkaisi vuonna 1869 kirjoituksen "Le 19 janvier" (”19. tammikuuta”), jossa hän esitti yksinvaltaisen keisarikunnan muuntamisen parlamentaariseksi ja perustuslailliseksi järjestelmäksi olevan mahdollista. Saman vuoden vaaleissa hänet valittiin uudelleen lainsäätäjäkuntaan.


title: Émile Ollivier

text: Napoleon III antoi hallituksen muodostamisen Ollivierin tehtäväksi 27. joulukuuta 1869 ja nimitti hänet 2. tammikuuta 1870 oikeusministeriksi ja tosiasiallisesti myös enemmistöhallituksen pääministeriksi. Ollivierin hallitus suoritti pian monia edistyksellisiä toimenpiteitä: prinssi Pierre Bonaparten suorittamasta toimittaja Victor Noirin murhasta seuranneet mellakat Pariisissa saatiin laannutettua ilman verenvuodatusta, Seinen prefektinä epäsuosituksi muodostunut paroni Haussmann erotettiin, maanpaossa ollut Alexandre Auguste Ledru-Rollin armahdettiin amnestialla, hallintoa uudistettiin ja sensuuria lievennettiin. Hallitus laati pian myös uuden vapaamielisemmän perustuslain, johon sisältyi muun muassa ministerivastuun periaate. Esitys hyväksyttiin senaatissa 28. maaliskuuta ja kansanäänestyksessä 8. toukokuuta 1870 yli 80 prosentin enemmistöllä. Sitä kannatti lähes 70 prosenttia kaikista äänioikeutetuista. Hallitus nimitti myös useita komiteoita valmistelemaan uudistuksia eri aloilla ja rauhanomainen siirtymä perustuslailliseen monarkiaan näytti onnistuvan.


title: Émile Ollivier

text: Ollivierin hallituksen kompastuskiveksi muodostui kuitenkin jo puolen vuoden kuluttua puhjennut sota Preussia vastaan. Ollivier ei halunnut sotaa, mutta ei myöskään tajunnut jarruttaa hovin ”sotapuolueen” toimintaa, minkä seurauksena tapahtumat karkasivat hänen käsistään. Nähtyään Preussin kansleri Otto von Bismarckin laatiman Emsin sähkeen Ollivier katsoi Ranskan olevan pakotettu sotaan ja ilmoitti 15. heinäkuuta lainsäätäjäkunnan edessä pitämässään puheessa hyväksyvänsä sen ”"kevyin sydämin"”. Sota julistettiin 19. heinäkuuta. Kun Ranska kärsi jo sodan alussa tappion toisensa jälkeen, lainsäätäjäkunta antoi 9. elokuuta hallitukselle epäluottamuslauseen ja Ollivierin oli erottava. Sijaishallitsijana toiminut keisarinna Eugénie nimitti hänen seuraajakseen Palikaon kreivin.


title: Émile Ollivier

text: Keisarikunnan kukistuttua Ollivier asui vuoteen 1873 maanpaossa Italiassa. Hän pyrki vuosina 1876 ja 1877 kolmannen tasavallan edustajainkamariin tulematta valituksi. Loppuikänsä hän omistautui kirjallisille töille, jotka käsittelivät juridiikkaa ja Ranskan lähihistoriaa. Niistä merkittävin oli vuosina 1894–1902 ilmestynyt osin muistelmaluonteinen 17-osainen teos "L’Empire libéral" (”liberaali keisarikunta”), jossa Olivier puolusti omaansa sekä Napoleon III:n politiikkaa keisarikunnan loppuaikoina. Teosta on pidetty historiallisesti merkittävänä. Ollivier oli myös Ranskan akatemian jäsen vuodesta 1870.


title: Hurrikaani Raymond

text: Hurrikaani Raymond oli syys- ja lokakuun vaihteessa vuonna 1989 Tyynellämerellä pyörinyt trooppinen hirmumyrsky. Se rantautui 25. syyskuuta Meksikossa, josta se jatkoi matkaansa edelleen Yhdysvaltoihin. Yhdysvalloissa Raymondin vaikutukset ulottuivat Kalifornian, Arizonan, Texasin, Oklahoman, Kansasin ja Missourin alueille. Suurimmaksi osaksi vahingot olivat tulvien ja rankkasateiden aiheuttamia materiaalivaurioita, mutta myös yksi ihminen sai surmansa. Myrsky laantui 5. lokakuuta.


title: Hurrikaani Pauline

text: Hurrikaani Pauline oli lokakuussa (5.-10. päivien välillä) vuonna 1997 Tyynellämerellä pyörinyt trooppinen hirmumyrsky. Vuoden 1997 hurrikaanikauden aikana se oli järjestyksessään 16. trooppinen myrsky ja kahdeksas hurrikaanin asteelle voimistunut myrsky. Pauline aiheutti tuhoa Panaman ja Meksikon alueilla, ja se oli yksi kaikkien aikojen tuhoisimmista hirmumyrskyistä. Kaikkineen Paulinen aiheuttamissa luonnonmullistuksissa sai surmansa lähteestä riippuen 230–400 ihmistä.


title: Liila (koiraväri)

text: Liila (myös isabella) koira on punervan vaaleanharmaa koira vaaleanruskein, vihertävänkeltaisin tai keltaisin silmin. Iho on vaaleanruskea. Geneettisesti liila koira on kokomusta, jonka eumelaniinin sävy on vaaleanruskeaa B-lokuksen bb-genotyypin ja D-lokuksen dd-genotyypin yhteisvaikutuksesta. Liila on melko harvinainen väritys.


title: Liila (koiraväri)

text: Termiä liila voidaan käyttää myös viittaamaan kuviollisen koiran eumelaniinin sävyyn erotuksena mustasta, maksanruskeasta ja sinisestä: esimerkiksi ”merkkivärinen liila” viittaa merkkiväriseen koiraan, jonka eumelaniini on liilanväristä.


title: Liila (koiraväri)

text: Liilalle värille on monia eri nimiä riippuen erityisesti koiran rodusta:


title: Liila (koiraväri)

text: Liila eumelaniini edellyttää, että koira on genotyypiltään bb dd. Ei-diluutio (bb D_) koira on maksanruskea, ei-maksa (B_ dd) on sininen ja ei-maksa ei-diluutio (B_ D_) musta.


title: Liila (koiraväri)

text: Alla eumelaniinin sävyn periytymiskaavio.


title: Luigi Comencini

text: Luigi Comencini (8. kesäkuuta 1916 Salò – 6. huhtikuuta 2007 Rooma) oli italialainen elokuvaohjaaja ja käsikirjoittaja. Comencini on yksi ”italialaisen komedian” huomattavimpia edustajia, mutta hänet tunnetaan myös erinomaisista lapsikuvauksistaan.


title: Luigi Comencini

text: Comencini alkoi kirjoittaa elokuva-arvosteluja opiskellessaan arkkitehtuuria Milanossa. Hän oli mukana perustamassa Italian elokuva-arkistoa. Vuonna 1946 Comencini teki hyvät arvostelut saaneen dokumenttielokuvan "Bambini in città" (”Lapsia kaupungissa”). Ohjaajan ensimmäinen näytelmäelokuva oli "Pikku lurjuksia" ("Proibito rubare", 1948). Vittorio De Sican ja Gina Lollobrigidan tähdittämästä elokuvasta "Rakkauden huumaa ja mustasukkaisuutta" ("Pane, amore e fantasia", 1953) tuli suuri kaupallinen menestys. Vuonna 1960 Comencini ohjasi toisen maailmansodan aikaan sijoittuvan satiirin "Sodan helvetti" ("Tutti a casa"), joka on yksi hänen parhaista teoksistaan.


title: Luigi Comencini

text: Lapsikuvaus "L’incompreso" (”Väärinymmärretty”, 1967) tuotti Comencinille hänen ensimmäisen David di Donatello -palkintonsa. Alun perin televisiota varten tehtyä elokuvaa "Le avventure di Pinocchio" (”Pinokkion seikkailut”, 1971) pidetään kaikkien aikojen parhaana Pinokkio-filmatisointina. Ohjaajan lukuisista komedioista ja lapsikuvauksista viimeiseksi jäi "Marcellino" (1992).


title: Kyösti Auer

text: Gustaf (Kyösti) Fabian Auer (sukunimi aik. "Tappura"; 15. joulukuuta 1865 Lempäälä – 15. helmikuuta 1929) oli suomalainen juristi ja senaattori.


title: Kyösti Auer

text: Auerin vanhemmat olivat tilan- ja talonomistaja Kaarlo Kustaa Fridolf Tappura (Vehoniemi) ja Maria Wilhelmina Kukkola. Hän pääsi ylioppilaaksi Hämeenlinnan normaalilyseosta 1887 ja opiskeli sitten Helsingin yliopistossa. Auer valmistui filosofian kandidaatiksi 1892, maisteriksi 1894, suoritti oikeustutkinnon 1895 ja sai varatuomarin arvon 1898.


title: Kyösti Auer

text: Auer toimi vuodesta 1904 Turun hovioikeuden asessorina. Hänet erotettiin 1906 ja asetettiin lakkautuspalkalle 1907. Auer oli Suomen senaatin oikeusosaston jäsen 1912–1917, mutta joutui erotetuksi Suomen itsenäistyttyä, koska häntä pidettiin tsaarinvallan yhteistoimintamiehenä ("bobrikoffarina"). Viimeksi hän toimi asianajajana Jyväskylässä ja Tampereella.


title: Kyösti Auer

text: Kyösti Auer oli naimisissa vuodesta 1894 Maria Kristina Heleniuksen kanssa. Geologi, maantieteilijä, suontutkija ja tutkimusmatkailija Väinö Auer oli heidän poikansa.


title: Aksel Werner Ruusuvaara

text: Aksel Werner Ruusuvaara (sukunimi aik. "Rosberg"; 25. joulukuuta 1867 Leppävirta – 7. kesäkuuta 1923 Helsinki) oli suomalainen juristi ja senaattori.


title: Aksel Werner Ruusuvaara

text:
Ruusuvaaran vanhemmat olivat maanmittari Erik Ferdinand Rosberg ja Agnes Walle. Hän pääsi ylioppilaaksi Kuopion lyseosta 1888 ja opiskeli sitten Helsingin yliopistossa. Ruusuvaara suoritti oikeustutkinnon 1893 ja sai varatuomarin arvon 1896.
Hän toimi asianajajana Turussa 1903-1904 ja asessorina 1904-1907. Hänet erotettiin poikkeuslain nojalla 1907.
Seuraavat kaksi vuotta hän toimi Helsingissä asianajajana, kunnes hänet valittiin Viipurin Hovioikeuden asessoriksi 1909.


title: Aksel Werner Ruusuvaara

text:
Ruusuvaara toimi Turun hovioikeuden hovioikeudenneuvoksena 1910–1912. Hän kuului Nuorsuomalaiseen puolueeseen. Hän oli Suomen senaatin oikeusosaston jäsen 1912–1917.
Viimeksi hän toimi asianajajana Helsingissä.


title: Aksel Werner Ruusuvaara

text: Aksel Ruusuvaara oli naimisissa vuodesta 1898 Anna Pakarisen kanssa. Heille syntyi kaksi lasta. Hilkka Liisa 20.5.1899-31.7.1976 ja Aarre Veikko Antero 16.8.1900-28.11.1946.


title: Aksel Werner Ruusuvaara

text: Leppävirran Rosbergit (Georg Rosberg) ISBN 951-97923-0-9


title: Emsin sähke

text: Emsin sähke tai Emsin pikasanoma () oli Preussin kanslerin Otto von Bismarckin 13. heinäkuuta 1870 vastaanottama diplomaattinen sähke, jonka julkaisu viime kädessä aiheutti Ranskan–Saksan sodan syttymisen. Sähkeessä kuvailtiin kuningas Vilhelm I:n ja Ranskan suurlähettilään välistä keskustelua. Bismarck julkaisi muunnellun version sähkeestä provosoidakseen Ranskaa, joka julistikin sodan Preussille muutamaa päivää myöhemmin.


title: Emsin sähke

text: Tapahtumien taustalla oli Espanjan valtaistuimesta käyty kiista, jossa Preussi tuki kuningas Vilhelmin sukulaista, Hohenzollern-Sigmaringenin ruhtinasta Leopoldia. Ranska vastusti ajatusta, koska Espanjan joutuminen Preussin vaikutuspiiriin jättäisi Ranskan kahdelta suunnalta uhatuksi. Leopold vetäytyi ehdokkuudestaan Espanjan kuninkaaksi 12. heinäkuuta 1870. Seuraavana päivänä Ranskan lähettiläänä Preussin hovissa toiminut kreivi Vincent Benedetti saapui tapaamaan Vilhelm I:ä, joka oleskeli Bad Emsissä Reininmaalla, ja pyysi tältä vakuutusta, ettei Espanjan kuninkaaksi tarjottaisi enää muita Hohenzollernin suvun edustajia. Kuningas kieltäytyi, ja keskustelu päättyi siihen. Samana päivänä Bismarckille lähetettiin sähkeitse pikasanoma, jossa kuvailtiin kuninkaan tapaamista Benedettin kanssa.


title: Emsin sähke

text: Seuraavana päivänä lehdissä julkaistiin Bismarckin sähkeestä muokkaama versio, joka kohteliaisuuksien pois jättämisen vuoksi sai kuninkaan ja lähettilään välisen keskustelun vaikuttamaan loukkaavalta puolin ja toisin. Tämän seurauksena Ranska julisti sodan Preussille 19. heinäkuuta. Sekä Ranskan että Preussin johdossa oli jo hyvän aikaa valmistauduttu keskinäiseen sotaan, mutta muokatun sähkeen julkaisemisella Bismarck sai provosoitua Ranskan julistamaan sodan ensin. Preussin näennäinen viattomuus auttoi Bismarckia saamaan eteläisen Saksan valtiot liittymään sotaan Preussin rinnalle, minkä ansiosta sota johti myöhemmin Saksan yhdistymiseen.


title: Santeri Saarinen

text: Santeri Saarinen (24. helmikuuta 1857 Virolahti – 14. marraskuuta 1914 Helsinki) oli suomalainen juristi ja senaattori.


title: Santeri Saarinen

text: Saarisen vanhemmat olivat talollinen Stefan Rantala ja Saara Stiina Erkintytär. Hän pääsi ylioppilaaksi Jyväskylän lyseosta 1879 ja opiskeli sitten Helsingin yliopistossa. Saarinen valmistui filosofian kandidaatiksi 1882, filosofian maisteriksi 1886, molempien oikeuksien kandidaatiksi 1888 ja sai varatuomarin arvon 1890.


title: Santeri Saarinen

text: Saarinen toimi Viipurin hovioikeuden hovioikeudenneuvoksena 1904–1909. Hän oli Suomen senaatin oikeusosaston jäsen 1909–1914.


title: Santeri Saarinen

text: Santeri Saarinen oli naimisissa vuodesta 1886 Hilma Aleksandra Arvelinin kanssa.


title: Arild Andersen

text: Arild Andersen (s. 27 lokakuuta 1945 Lillestrøm) on norjalainen jazzbasisti.


title: Arild Andersen

text: Andersen soitti Jan Garbarekin kvartetissa 1967–1973 yhdessä Terje Rypdalin ja Jon Christensenin kanssa. Samoihin aikoihin hän työskenteli norjalaislaulaja Karin Krogin kanssa ja soitti vierailevien amerikkalaismuusikoiden rytmisektioissa. Näihin lukeutuivat Phil Woods, Dexter Gordon, Bill Frisell, Hampton Hawes, Johnny Griffin, Sonny Rollins, Sheila Jordan ja Chick Corea. Muita kansainvälisiä soittokumppaneita olivat Don Cherry, George Russell, Ferenc Snétberger ja Tomasz Stańko.


title: Arild Andersen

text: Andersen on levyttänyt toistakymmentä albumia ECM-levymerkille sekä yhtyeen johtajana että Masqualero-yhtyeen jäsenenä, ja soittanut kymmenillä muiden artistien albumeilla.


title: Arild Andersen

text: Vuonna 2009 Ranskan jazzakatemia (Académie du Jazz) nimitti Andersenin vuoden eurooppalaiseksi muusikoksi.Chris Dundas


title: Arild Andersen

text:
Ketil Bjørnstad
Don Cherry
Jan Garbarek
George Russell
Terje Rypdal
Bobo Stenson
Ketil Bjørnstad
Pål Thowsen, Jon Christensen & Terje Rypdal
Sheila Jordan
David Darling
Bill Frisell
Masqualero
Vassilis Tsabropoulos
Markus Stockhausen
Carsten Dahl
Ferenc Snétberger & Paolo Vinaccia
Andy Sheppard
Yelena Eckemoff


title: Benjamin Anneberg

text: Benjamin Anneberg (sukunimi aik. "Onnela"; 3. toukokuuta 1865 Sodankylä – 2. maaliskuuta 1925 Helsinki) oli suomalainen juristi, kansanedustaja ja senaattori.


title: Benjamin Anneberg

text: Annebergin vanhemmat olivat talollinen, suntio, katekeetta Johan Abraham Onnela (ent. Mathlein) ja Brita Oinas. . Hän pääsi ylioppilaaksi Oulun suomalaisesta yksityislyseosta 1884 ja opiskeli sitten Helsingin yliopistossa. Anneberg valmistui filosofian kandidaatiksi 1887, auoritti yleisen oikeustutkinnon 1892 ja sai varatuomarin arvon 1894.


title: Benjamin Anneberg

text: Anneberg toimi asianajajana ja kaupunginvaltuuston sihteerinä Oulussa 1894–1904, Oulun kaupunginvoutina 1897–1904 sekä Mäntyharjun tuomiokunnan tuomarina 1904–1910. Hän oli Suomen senaatin oikeusosaston jäsen 1910–1917, mutta joutui erotetuksi koska häntä pidettiin tsaarinvallan yhteistoimintamiehenä ("bobrikoffarina"). Viimeksi hän toimi Pellervo-Seuran lakiasiain neuvontatoimiston päällikkönä vuodesta 1918.


title: Benjamin Anneberg

text: Anneberg oli Suomalaisen puolueen kansanedustajana 1909–1910 edustaen Mikkelin läänin vaalipiiriä. Hän sai vapautuksen edustajantoimesta senaatin jäsenyyden takia 23. syyskuuta 1910 ja hänen seurajakseen eduskuntaan tuli saman puolueen edustaja Aukusti Eronen. Anneberg toimi myös Suomen Lähetysseuran puheenjohtajana ja oli kirkolliskokouksen jäsenenä.


title: Benjamin Anneberg

text: Benjamin Anneberg oli naimisissa vuodesta 1900 Onni Dagmar Vanhalan kanssa.


title: Vincent Benedetti

text: Vincent Benedetti (29. huhtikuuta 1817 Bastia, Korsika – 28. maaliskuuta 1900 Pariisi) oli ranskalainen kreivi ja diplomaatti, joka muistetaan lähinnä roolistaan Ranskan–Saksan sodan syttymiseen vuonna 1870 johtaneissa tapahtumissa.


title: Vincent Benedetti

text: Lakimieheksi opsikellut Benedetti aloitti diplomaattiuransa vuonna 1840 ja työskenteli vuodesta 1845 Ranskan suurlähetystöissä eri puolilla Eurooppaa ja Lähi-itää. Vuosina 1861–1864 hän oli Ranskan ensimmäisenä lähettiläänä yhdistyneessä Italiassa, minkä jälkeen hänet siirrettiin suurlähettilääksi Preussiin. Ranskan keisari Napoleon III toivoi hänen estävän Preussin ja Itävallan liittoutumisen.


title: Vincent Benedetti

text: Heinäkuussa 1870 Preussi asettui tukemaan Hohenzollern-hallitsijasukuun kuulunutta ruhtinas Leopoldia Espanjan valtaistuimelle, mitä Ranska tiukasti vastusti, koska koki Espanjan joutumisen Preussin vaikutuspiiriin itselleen uhkaksi. Leopoldin vetäydyttyä ehdokkuudestaan Benedetti sai tehtäväkseen pyytää Preussin kuningas Vilhelm I:ltä vakuutus, ettei Espanajn valtaistuimelle tarjottaisi muitakaan Hohenzollern-sukuisia henkilöitä. Lyhyessä keskustelussa Benedettin kanssa 13. heinäkuuta 1870 Bad Emsissä Vilhelm kieltäytyi antamasta vakuutusta. Preussin kansleri Otto von Bismarck julkaisi seuraavana päivänä keskustelua kuvanneesta niin sanotusta Emsin sähkeestä muunnellun version, joka sai kuninkaan käytöksen vaikuttamaan loukkaavalta Benedettiä kohtaan. Tämä provosoi Ranskan julistamaan Bismarckin toiveiden mukaisesti sodan 19. heinäkuuta. Lisäksi Bismarck julkaisi 25. heinäkuuta "Times"-lehdessä Benedettin käsialalla vuonna 1866 kirjoitetun luonnoksen sopimukseksi, jonka mukaan Ranska tunnustaisi Preussin johtavan aseman Saksassa mikäli Preussi tukisi Belgian liittämistä Ranskaan. Bismarckin mukaan kyseessä oli ollut ranskalaisten aloite, kun taas Benedetti väitti kirjoittaneensa tekstin vain Bismarckin sanelusta.


title: Vincent Benedetti

text: Sodan syttymisen jälkeen Benedetti kutsuttiin pois diplomaattisesta palveluksesta ja hän vetäytyi kotiseudulleen Korsikaan, jossa palasi lakimiehen ammattiin. Hän julkaisi 1871 muistelmakirjan "Ma Mission en Prusse".


title: Terje Rypdal

text: Terje Rypdal (s. 23. elokuuta 1947 Oslo) on norjalainen jazzkitaristi ja -säveltäjä. Valtaosa Rypdalin tuotannosta on julkaistu saksalaisella ECM-levymerkillä.


title: Terje Rypdal

text: Rypdal on tehnyt yhteistyötä etenkin muiden ECM:n artistien kanssa sekä kitaristina että säveltäjänä. Heihin lukeutuvat Ketil Bjørnstad ja David Darling.


title: Terje Rypdal

text: Säveltäjän ja orkesterinjohtajan pojaksi syntynyt Terje Rypdal opiskeli klassista pianon- ja trumpetinsoittoa, kunnes teini-iässä alkoi kitaran itseopiskelun esikuvanaan Hank Marvin. Rautalankahenkisestä The Vanguards -yhtyeestä alkaneella kitaristiurallaan Rypdal suuntautui 1960-luvun lopulla jazziin ja liittyi Jan Garbarekin kvartettiin sekä myöhemmin George Russellin sekstettiin ja orkesteriin.


title: Terje Rypdal

text: Kansainvälistä huomiota Rypdal sai Baden-Badenin free jazz -festivaaleilla 1969, jossa hän soitti Lester Bowien kokoonpanossa. Opiskellessaan musiikkia Oslon yliopistossa ja konservatoriossa Rypdal johti "Hair"-musikaaliesitysten yhtyettä.


title: Terje Rypdal

text: Rypdal on levyttänyt ECM Recordsille jazzin lisäksi myös taidemusiikkisävellyksiään, joiden levytyksissä hän ei aina soita itse. Hänen musiikkiaan kuultiin Michael Mannin elokuvassa "Heat – ajojahti" (1995).


title: Alfred Agathon Liuksiala

text: Alfred Agathon Liuksiala (sukunimi aik. "Meurman"; 22. tammikuuta 1861 Kangasala – 19. joulukuuta 1944 Helsinki) oli suomalainen juristi ja senaattori.


title: Alfred Agathon Liuksiala

text: Liuksialan vanhemmat olivat kunnallisneuvos, valtiollinen kirjailija Agathon Meurman ja Alina Fredrika Tallqvist. Hän pääsi ylioppilaaksi Helsingin alkeisopistosta 1881 ja opiskeli sitten Helsingin yliopistossa. Liuksiala auoritti yleisen oikeustutkinnon 1886 ja sai varatuomarin arvon 1889.


title: Alfred Agathon Liuksiala

text: Liuksiala toimi Turun hovioikeuden hovioikeudenneuvoksena 1904–1907 ja 1910. Hän oli Suomen senaatin oikeusosaston jäsen 1910–1917. Viimeksi hän toimi Metsähallituksen notaarina 1918–1920 ja sotaylioikeuden vanhempana sotaylituomarina 1920–1931.


title: Alfred Agathon Liuksiala

text: Liuksiala oli naimisissa vuodesta 1891 Julia Rongaimen kanssa.


title: Johannes Pesonen

text: Johannes Pesonen (28. kesäkuuta 1864 Rantasalmi – 23. maaliskuuta 1919 Pori) oli suomalainen juristi ja senaattori.


title: Johannes Pesonen

text: Pesosen vanhemmat olivat talollinen Mikko Pesonen ja Maria Serafia Eronen. Hän pääsi ylioppilaaksi Kuopion lyseosta 1884 ja opiskeli sitten Helsingin yliopistossa. Pesonen suoritti yleisen oikeustutkinnon 1889 ja sai varatuomarin arvon 1892.


title: Johannes Pesonen

text: Pesonen toimi kihlakunnantuomarina ja Turun hovioikeuden hovioikeudenneuvoksena. Hän oli Suomen senaatin oikeusosaston jäsen 1911–1917. Viimeksi hän toimi Ulvilan tuomiokunnan tuomarina 1919.


title: Johannes Pesonen

text: Pesonen oli naimisissa vuodesta 1894 Hanna Gräsbeckin kanssa.


title: SOS International

text: SOS International on pohjoismainen hätäpalveluyritys, jolla on hätäkeskuksia Suomessa, Ruotsissa, Norjassa ja Tanskassa. SOS International auttaa pohjoismaisia matkailijoita hätätapauksissa ympäri maailmaa. Yhtiön muita toimialoja ovat autovahinkopalvelut sekä terveyspalvelut.


title: SOS International

text: SOS International perustettiin Tanskassa vuonna 1961. Suomen hätäkeskus avattiin 2007.


title: SOS International

text: SOS Internationalin omistavat 16 Pohjoismaista vakuutusyhtiötä. Suomalaisia omistajia ovat Turva, LähiTapiola, Fennia ja If.


title: SOS International

text: Yhtiön päätoimialaa ovat matkavahingot. SOS International avustaa lähes kaikkia Pohjoismaisia vakuutusyhtiöitä matkavahinkojen hoitamisessa aina akuutista tilanteesta laskujenkäsittelyyn. Tämän lisäksi yhtiön toimialana ovat autovahinkopalvelut sekä erilaiset ennalta ehkäisevät terveyspalvelut.


title: SOS International

text: SOS International osti vuonna 2012 Suomalaisen Assistance Finland -hinausketjun, ja tarjoaa Suomessa valtakunnallista hinauspalvelua tuotemerkillä SOS Hinaus. SOS International omistaa myös tanskalaisen hinausketjun Dansk Autohjälpin.


title: SOS International

text: SOS Internationalin suurin hätäkeskus sijaitsee Kööpenhaminassa, josta käsin hoidetaan kaikki matkavahinkoihin liittyvä akuutti käsittely kaikilla pohjoismaisilla kielillä. Yhtiön Suomen hätäkeskus sijaitsee Elimäenkadulla Helsingissä, ja sieltä käsin hoidetaan suurimmaksi osaksi ajoneuvo- ja kotivahinkotapauksia. Tämän lisäksi yhtiöllä on hätäkeskuksia Tukholmassa, Oslossa ja Århusissa. Yhtiöllä on myös 20 palvelukeskusta, sekä koko maailman kattava verkosto palveluntuottajia matka- ja autovahinkotapauksiin.


title: SOS International

text: SOS International on valittu kuusi kertaa maailman parhaimmaksi hälytyskeskukseksi vakuutusalan palkintogaalassa, jonka järjestää International Insurance Travel Journal.


title: SOS International

text: SOS Hinaus on SOS Internationalin omistama valtakunnallinen hinauspalveluja tuottava verkosto ja tuotemerkki. Ketju muodostuu paikallisista hinausyrityksistä ympäri Suomea ja ympäri vuorokauden aukioleva hälytyskeskus sijaitsee Elimäenkadulla Helsingissä. SOS Hinaus tarjoaa kevyiden ja raskaiden ajoneuvojen hinaus- ja tiepalveluja. Toiminta perustuu osin franchise-malliin.


title: SOS International

text: Vuonna 2006 Suomen Hinausyrittäjät ry perusti valtakunnallinen hinaus- ja tiepalveluverkosto Assistance Finland Oy:n. Assistance Finlandin toiminta-ajatuksen taustalla oli ruotsalainen hinaus- ja tiepalveluverkosto Assistancekåren, joka on SOS Internationalin yhteistyökumppani Ruotsissa. Assistance Finland toimi puolestaan SOS Internationalin yhteistyökumppanina Suomessa tuottaen hinaus- ja tiepalveluja mm. vakuutusyhtiöille ja autoteollisuudelle. Vuonna 2012 SOS International osti Assistance Finlandin ja vaihtoi tuotemerkiksi SOS Hinaus. Assistance Finland Oy fuusioitui SOS International Oy:n kanssa vuoden 2012 lopussa.


title: SOS International

text: SOS Hinaus tuottaa kaikille tarjolla olevan kuluttajapalvelun lisäksi hinaus- ja tiepalveluja muun muassa vakuutusyhtiöille, autokorjaamoille, automaahantuonti- ja automyyntiorganisaatioille, kuljetusliikkeille ja viranomaisille. SOS Hinaus on valtion yhteishankintayhtiö Hansel Oy:n ajoneuvojen hinaus- ja siirtopalveluiden puitesopimustoimittaja.


title: SOS International

text: SOS Hinaus tarjoaa palvelua myös mobiilisovelluksen kautta. Sovelluksesta pystyy paikantamaan itsensä sekä hälyttämään hinausauton. Hälytyskeskus lähettää tällöin lähimmän hinausyrittäjän paikalle. Palvelu paikantaa hädässä olevan gps-koordinaattien avulla ja lähettää sijainnin ja ajoneuvoon liittyvät tiedot SOS Hinauksen järjestelmään. Palvelu mahdollistaa avun tilaamisen ilman puhekontaktia. Palvelun tarkoitus on nopeuttaa avun saapumista paikalle ja helpottaa kuulovammaisten asiointia.


title: SOS International

text: SOS Hinaus verkostoon kuuluu 47 itsenäistä yrittäjää ympäri Suomen. Osalla yrityksista on useampi toimipiste. Monella yrittäjällä on muutakin liiketoimintaa kuin hinaus- ja tiepalveluja, esim. autokorjaamo- ja autopurkaamotoimintaa. Alla on lueteltuna ketjuun kuuluvien yritysten nimet ja toimintapaikkakunnat. Yritykset toimivat lueteltujen paikkakuntien lisäksi niiden lähialueilla.


title: Klas Robert Helanen

text: Klas Robert Helanen (sukunimi aik. "Helander"; 9. kesäkuuta 1864 Oulu – 13. toukokuuta 1929 Helsinki) oli suomalainen juristi ja senaattori.


title: Klas Robert Helanen

text: Helasen vanhemmat olivat tehtailija Klas Engelbert Helander ja Katariina Petäjistö. Hän pääsi ylioppilaaksi Oulun suomalaisesta yksityislyseosta vuonna 1883 ja opiskeli tämän jälkeen Helsingin yliopistossa. Helanen suoritti yleisen oikeustutkinnon vuonna 1888 ja sai varatuomarin arvon 1891.


title: Klas Robert Helanen

text: Helanen toimi Hollolan tuomiokunnan tuomarina 1904-1911 sekä Suomen senaatin oikeusosaston jäsenenä 1911–1917. Hänen viimeiseksi toimekseen jäi Piippolan tuomiokunnan tuomarin toimi vuosina 1919–1925.


title: Klas Robert Helanen

text: Helanen oli naimisissa kaksi kertaa, vuosien 1892–1924 välisenä aikana Johanna Aurora Gummeruksen (k. 1924) kanssa ja vuodesta 1926 Anna Lovisa Lampilan kanssa.


title: Poliisikokelaat

text: Poliisikokelaat on suomalainen televisiosarja, jonka ensimmäinen jakso näytettiin 8. huhtikuuta 2013. Sarjassa seurataan kahdeksan eri Poliisiammattikorkeakoulua opiskelevan oppilaan pärjäämistä oikeissa poliisitöissä työharjoittelun ja kenttätyöjakson aikana. Sarjaa kuvattiin kesällä ja syksyllä 2012 ja sen ensimmäinen tuotantokausi sisältää 30 jaksoa. "Poliisikokelaat" saavutti suuret katsojaluvut, sillä sen ensimmäinen jakso keräsi yhteensä 87 000 katsojaa, ja joka viikko joku sarjan jaksoista ylsi TV5:n viikon kymmenen katsotuimman ohjelman joukkoon.


title: Samuel Valentin Koski

text: Samuli Valee Koski (etunimi aik. "Samuel Valentin", sukunimi aik. "Lindgren"; 22. huhtikuuta 1867 Peräseinäjoki – 19. lokakuuta 1934 Helsinki) oli suomalainen juristi ja senaattori.


title: Samuel Valentin Koski

text: Kosken vanhemmat olivat torppari, seppä Juho Jaakko Myllyniemi eli Perkiö (ent. Lindgren) ja Ulrika Toppari. Hän pääsi ylioppilaaksi yksityisoppilaana Helsingin suomalaisesta normaalilyseosta vuonna 1888 ja opiskeli sitten Helsingin yliopistossa. Koski valmistui filosofian kandidaatiksi 1891, filosofian maisteriksi 1894 ja lakitieteen kandidaatiksi 1901.


title: Samuel Valentin Koski

text: Koski toimi koulutoimen ylihallituksen apulaissihteerinä ja sihteerinä 1902–1910 ja Suomen senaatin prokuraattorin apulaisena 1911–1915. Hän oli senaatin oikeusosaston senaattorina 1915–1917. Viimeksi hän toimi asianajajana Helsingissä.


title: Samuel Valentin Koski

text: Koski oli naimisissa vuodesta 1894 Haidi Alfhild Sundin kanssa.


title: Phablet

text: Phablet (myös nimellä "taulupuhelin" tai "puhletti") on älypuhelimen ja tabletin yhdistelmä. Nimi tulee englanninkielisistä sanoista "phone" ja "tablet". Phablet on tabletti, jossa on yleensä 5,3–7 tuuman näyttö sekä samat puheominaisuudet kuin puhelimissa.


title: Phablet

text: Reuters uutisoi vuoden 2013 olevan phabletien vuosi.


title: Gustaf Esaias Fellman

text: Gustaf Esaias Fellman (20. toukokuuta 1843 Lappajärvi – 25. marraskuuta 1916 Helsinki) oli suomalainen juristi, kuvernööri, valtioneuvos ja senaattori.


title: Gustaf Esaias Fellman

text: Fellmanin vanhemmat olivat rovasti Jakob Fellman ja Helena Augustina Tawaststjerna. Hän pääsi ylioppilaaksi Hämeenlinnan lukiosta 1865 ja opiskeli sitten Helsingin yliopistossa. Fellman suoritti kameraalitutkinnon 1869, tuomarintutkinnon 1872 ja sai varatuomarin arvon 1873.


title: Gustaf Esaias Fellman

text: Fellman toimi ylitullijohtokunnan asessorina 1885–1886 ja Suomen senaatin kamaritoimituskunnan esittelijäsihteerinä 1886–1897. Hän oli Oulun läänin kuvernöörinä 1897–1900 ja toimi senaattorina ja kamaritoimituskunnan päällikkönä 1900–1905. Fellman oli myös valtiopäivämiehenä.


title: Gustaf Esaias Fellman

text: Fellman sai valtioneuvoksen arvon 1894 ja hänet aateloitiin 1904. Hän valitsi aatelissukunsa tunnuslauseeksi "Koti Kuusta Kuuleminen". Hänen jälkeläisensä muodostavat aatelissuvun numero 279. G. E. Fellmannin veli, senaattori Nils Isak Fellman oli aateloitu hieman aiemmin.


title: Gustaf Esaias Fellman

text: Fellman oli naimisissa 1870–1913 Tuttu Charlotta Olivia Erika Stjernvallin (k. 1913) kanssa.


title: Odilon Barrot

text: Camille Hyacinthe Odilon Barrot (19. heinäkuuta 1791 Villefort – 6. elokuuta 1873 Bougival) oli ranskalainen poliitikko, joka toimi Ranskan pääministerinä vuosina 1848–1849.


title: Odilon Barrot

text: Odilon Barrot’n isä oli vallankumouksen aikana kansalliskonventin jäsen. Barrot oli aluksi Bourbon-restauraation kannattaja, mutta Ranskassa puhjennut ”valkoinen terrori” käänsi hänen mielensä. Hän aloitti uransa vuonna 1814 asianajajana kassaatio-oikeudessa ja sai mainetta vapaamielisten puolustajana poliittisissa oikeudenkäynneissä. Hänet valittiin "Aide-toi, le ciel t’aidera" (”Taivas auttaa niitä, jotka auttavat itseään”) -nimisen seuran puheenjohtajaksi, jonka tarkoituksena oli järjestää laillista vastarintaa restauraatioajan taantumuksellista politiikkaa vastaan. Heinäkuun vallankumouksen aikana 1830 Barrot tuki Orléansin herttua Ludvig Filipin julistamista uudeksi kuninkaaksi ja saattoi yhtenä hallituksen kolmesta edustajasta vallasta luopuneen Kaarle X:n maanpakoon. Sen jälkeen hän oli lyhyen aikaa Seinen prefektinä ja valtioneuvoston ("conseil d’etat") jäsenenä, kunnes hänet valittiin edustajainkamariin. Barrot oli kannattanut tasavaltaisilla instituutioilla täydennettyä monarkiaa, ja Ludvig Filipin vahvistettua valtaansa hän liittyi niin sanottuun ”dynastiseen oppositioon”, joka kannatti heinäkuun monarkian uudistamista perustuslaillisten reformien kautta.


title: Odilon Barrot

text: Vuosina 1830–1848 Barrot oli edustajainkamarissa Euren edustajana. Hän vastusti Casimir Périerin ja Louis Mathieu Molén hallituksia, mutta tuki Adolphe Thiersin kahta hallitusta. Vuosina 1846–1847 Barrot oli yhtenä johtajista niin sanotussa reformibankettiliikkeessä, joka pyrki painostamaan hallitusta äänioikeuden laajentamiseen. Reformin sijasta liike johti helmikuun vallankumouksen puhkeamiseen vuonna 1848. Kumouksen puhjettua Ludvig Filip pyysi Barrot’ta muodostamaan hallituksen, mikä oli kuitenkin jo myöhäistä. Välttääkseen yhteenottoa kumoukseen nousseiden pariisilaisten kanssa Barrot suositteli Ludvig Filipille kruunustaluopumista ja yritti sen jälkeen huonolla menestyksellä saada Pariisin kreivi Philippe d’Orleansin uudeksi hallitsijaksi. Tämän jälkeen hän liittyi vastentahtoisesti tasavaltalaisiin. Louis-Napoleon Bonaparten tultua presidentiksi joulukuussa 1848 Barrot nimitettiin pää- ja oikeusministeriksi. Hänet kuitenkin erotettiin lokakuussa 1849 ja presidentti Bonaparten kaapattua vallan joulukuussa 1851 hän joutui lyhyeksi aikaa vangituksi. Vapauduttuaan hän vetäytyi politiikasta.


title: Odilon Barrot

text: Myöhemmin Barrot esiintyi toisen keisarikunnan liberalisoinnin kannattajana ja hänet nimitettiin 1870 johtamaan hallinnon hajauttamista suunnitellutta komiteaa. Kolmannen tasavallan aikana hän ei yrityksestään huolimatta tullut valituksi kansalliskokoukseen, mutta presidentiksi tullut Thiers nimitti hänet 1872 valtioneuvoston puheenjohtajaksi. Barrot’n muistelmat ilmestyivät postuumisti 1875–1876.


title: Alakaupunki (Hamina)

text: Alakaupunki on yksi Haminan kaupunginosista. Se sijaitsee kaupungin keskustan itäpuolella. Pappilansalmen koulu, Haminan lukio ja Etelä-Kymenlaakson ammattiopiston Haminan kampus sijaitsevat Alakaupungissa.


title: Kirsti Kuosmanen

text: Kirsti Kuosmanen (s. 23. heinäkuuta 1962 Hämeenlinna) on suomalainen näyttelijä. Hän opiskeli näyttelijäksi Lontoossa Drama Centre teatterikoulussa, josta valmistui vuonna 1988. Hän on näytellyt televisiossa, elokuvissa ja useissa teattereissa. Laulaja-lauluntekijä Ismo Alanko oli hänen miehensä toukokuusta 2008 vuoteen 2015, he erosivat virallisesti 10. elokuuta 2015.


title: Michiganin teknillinen yliopisto

text: Michiganin teknillinen yliopisto (viralliselta nimeltään Michigan Technological University; myös Michigan Tech tai MTU) on valtiollinen yliopisto Houghtonin kaupungissa Michiganissa, Yhdysvalloissa. Vuonna 1885 perustettu yliopisto on vaihtanut nimeään kolmesti tutkintovalikoimansa muutosten seurauksena.


title: Michiganin teknillinen yliopisto

text: Michiganin teknillinen yliopisto aloitti toimintansa jo vuonna 1885, toimien aluksi nimellä "Michigan Mining School", kouluttaen kaivosinsinöörejä ja pitäen asemapaikkaansa Houghtonin paloasemalla. Koulun ensimmäisinä vuosina koulussa toimi vain neljä henkilökunnan jäsentä ja kaksikymmentäkolme kaivosinsinööriyttä opiskellutta oppilasta. Vuonna 1897 koulu vaihtoi nimeään ensimmäisen kerran, muuttuen "Michigan College of Minesiksi" kasvaneen oppilasmäärän seurauksena. Tämä nimi oli käytössä läpi ensimmäisen maailmansodan vuosien aina vuoteen 1925 saakka.


title: Michiganin teknillinen yliopisto

text: Ensimmäisen maailmansodan jälkeen koulu oli kuitenkin ryhtynyt tarjoamaan oppilailleen suurempaa tutkintovalikoimaa, eikä kaivostoiminta enää ollut ainut ala, jolle koulussa saattoi kouluttautua. Täten koulu vaihtoi nimensä "Michigan College of Mining and Technologyksi". Vuonna 1931 se saavutti liki 600 oppilaan rajan. Koulun historiassa hankalia aikoja olivat kuitenkin lamavuodet, jolloin koululla oli käytössä vain hyvin vähän rahaa, ja koulussa jouduttiin tekemään paljon budjetti- ja kululeikkauksia.


title: Michiganin teknillinen yliopisto

text: Koulun rehtorina vuosina 1935–1956 toiminut Grover C. Dillman oli opiston historian kannalta merkittävimpiä yksittäisiä henkilöitä. Hän sai rehtorina toimiessaan aikaan lukuisia eri muutoksia; koulun opiskelutiloja kehitettiin ja käyttöön kustannettiin jääkiekkokaukalo sekä golfrata. Vuoden 1948 tienoilla koulun oppilasmäärä ylitti jopa 2 000 oppilaan rajapyykin. Vuonna 1956 koulun johtoon nousi J. Robert Van Pelt, joka omalla aikakaudellaan otti uudelleen käyttöön monien tohtoritutkintojen koulutusohjelmia ja keskitti koulun toimintaa myös tutkimustyöhön. Silloisesta collegesta tuli myös yliopisto hänen aikakautensa loppuvuosina, ja koulun nimi vaihdettiin "Michigan Technological Universityksi".


title: Michiganin teknillinen yliopisto

text: Nykyään Michiganin teknillinen yliopisto tarjoaa oppilailleen yli 130 tutkinto-ohjelmaa. Koulun kampusalue on 3,74 neliökilometrin suuruinen, ja sitä pidetään Michiganin turvallisimpina ja Valittujen Palojen kampuslistauksen mukaan Yhdysvaltain kolmanneksi turvallisimpana kampusalueena.


title: Michiganin teknillinen yliopisto

text: Michigan Techin urheilujoukkueita kutsutaan nimellä "Huskies", ja näistä joukkueista valtaosa kilpailee NCAA:n kakkosdivisioonassa. Miesten jääkiekkojoukkue kilpailee kuitenkin NCAA:n ensimmäisessä divisioonassa ja joukkue onkin voittanut kolme kansallista mestaruutta. Michigan Techin naisten pesäpallojoukkue taas oli kansallinen kakkonen vuonna 2011.


title: Jean Casimir-Perier

text: Jean Paul Pierre Casimir-Perier (8. marraskuuta 1847 Pariisi – 11. maaliskuuta 1907 Pariisi) oli ranskalainen poliitikko, joka toimi Ranskan pääministerinä vuosina 1893–1894 ja presidenttinä 1894–1895.


title: Jean Casimir-Perier

text: Jean Casimir-Perier oli heinäkuun monarkian aikana pääministerinä toimineen Casimir Périerin pojanpoika. Casimir-Perier palveli vapaaehtoisena Ranskan–Saksan sodassa ja yleni kapteeniksi. Hän aloitti poliittisen uransa vuonna 1871 sisäministerinä toimineen isänsä Auguste Casimir-Perierin sihteerinä. Hänet valittiin Ranskan edustajainkamariin 1876 Auben edustajana ja hän liittyi vasemmistolaisten tasavaltalaisten ryhmään. Seuraavana vuonna Casimir-Perier oli Jules Dufauren hallituksessa opetusministeriön alivaltiosihteerinä. Kun laki Orléansin suvun prinssien erottamisesta Ranskan armeijasta tuli käsittelyyn vuonna 1883, Casimir-Perier erosi edustajainkamarista, sillä hän katsoi sukunsa siteiden Orléanseihin ja omien tasavaltalaisten mielipiteittensä olevan sovittamattomassa ristiriidassa. Hänet kuitenkin valittiin saman tien uudelleen ja hän oli Jules Ferryn hallituksessa sotaministeriön alivaltiosihteeri.


title: Jean Casimir-Perier

text: Vuosina 1890–1892 Casimir-Perier oli edustajainkamarin varapuhemiehenä ja 1893 puhemiehenä. Hän kokosi joulukuussa 1893 hallituksen, joka kaatui seuraavan vuoden huhtikuussa. Casimir-Perier valittiin kesäkuussa 1894 uudelleen puhemieheksi ja 27. päivänä samassa kuussa Sadi Carnot’n murhan jälkeen uudeksi presidentiksi. Presidenttinä hän joutui pian vasemmiston hyökkäysten kohteeksi, mihin vaikutti kiivaita mielipiteitä nostattanut Dreyfus-skandaali. Presidenttiä panetellut toimittaja Alfred Gérault-Richard tuomittiin herjauksesta, mutta edustajainkamari vapautti hänet. Casimir-Perier koki tämän niin nöyryyttäväksi, että hän erosi presidentin virasta 15. tammikuuta 1895 vain puolen vuoden jälkeen. Peusteluksi erolle hän ilmoitti menettäneensä todellisen vallan. Eronsa jälkeen Casimir-Perier jätti politiikan ja toimi kaivosyhtiö Anzinin toimitusjohtajana. Hän toimi myös hyväntekeväisyysjärjestöissä. Alfred Dreyfusin toisessa oikeudenkäynnissä Rennesissä vuonna 1899 hän todisti Dreyfusin hyväksi.


title: Adelaide Clemens

text: Adelaide Clemens (s. 30. marraskuuta 1989 Brisbane, Australia) on australialainen näyttelijä.


title: Adelaide Clemens

text: Hän on saanut Logie-palkinnon roolistaan televisiosarjassa "Love My Way". Adeleide suoritti high school -opintonsa Queenwoodin tyttökoulussa Sydneyn Balmoralissa. Hänet tunnetaan myös roolistaan televisiosarjassa "Parade’s End" sekä elokuvista "", "No One Lives" ja "The Great Gatsby – Kultahattu". Clemens esittää Heather Masonia kauhuelokuvassa "", videopelisarjaan pohjautuvan "Silent Hillin" jatko-osassa.


title: Adelaide Clemens

text: Clemens syntyi Brisbanessa, Australiassa. Hänen isänsä on brittiläinen. Clemens on asunut Japanissa, Ranskan Cognacissa sekä Hongkongissa, jossa hän kävi Hong Kong International Schoolia. Kun Clemens oli 12-vuotias, perhe muutti takaisin Australiaan. Adeleide suoritti high school -opintonsa Queenwoodin tyttökoulussa Sydneyn Balmoralissa.


title: Uusi-Siperia

text: Uusi-Siperia (ven. Но́вая Сиби́рь) on Venäjän pohjoispuolella Laptevinmeren ja Itä-Siperian meren välissä oleva, Anjousaarten itäisin saari. Se on Uuden-Siperian saarista pohjoisin, ja sen pinta-ala on likimain 6 200 neliökilometriä, jolla se on sijoitettu suurimpien saarten listalla sijalle 102. Uuden-Siperian maaperä on alavaa ja pääosin tundrakasvillisuuden peitossa.


title: Uusi-Siperia

text: Saaren maapohja koostuu myöhäisliitukaudelta asti kulkeutuneista klastisista sedimenteistä. Sedimentit puolestaan koostuvat erilaisista harmaista ja vihreänharmaista hiekka- ja hiesukerroksista, sekä ruskeaa kivihiiltä sisältävistä kerroksista. Uuden-Siperian saarella on huomattavan paljon pystysuoria puunrunkoja, tukkeja, lehtien jälkiä ja muita kasvien jäänteitä, joiden runsas määrä johtuu siitä, että ne ovat olleet luonnolle alttiina rantakallioilla ja etelärannikon ylängöillä. Tukkien ja puunrunkojen runsauden vuoksi varhaiset tutkijat ja paleobotanistit alkoivat kutsua "Derevyannye Hills"in ylänköjä nimillä "Wood Mountains" eli "Metsävuoret" ja "Tree Mountain" eli "Puuvuori".


title: Uusi-Siperia

text: Erilaisia itiökasveja käsittävä tundrakasvillisuus verhoaa Uutta-Siperiaa. Tundra muodostuu hyvin matalakasvuisesta ruohosta, kaisloista, sammalista ja jäkälistä, jotka peittävät kukin joko osittain tai kokonaan saaren maaperää.


title: Uusi-Siperia

text: Venäläinen tutkija ja kauppias Jakov Sannikov oli tunnetusti ensimmäinen eurooppalainen Uuden-Siperian saarelle astunut. Hän löysi sen eräällä monista tutkimusretkistään vuonna 1806.


title: Kia Stevens

text: Kia Michelle Stevens (s. 4. syyskuuta, 1977 Carson, Kalifornia) on yhdysvaltalainen showpainija. Hänen kehänimiään ovat Amazing Kong, Awesome Kong ja Kharma. Stevens aloitti painiuransa Japanissa 2002 ja siirtyi Yhdysvaltoihin 2006. Hän on esiintynyt sekä TNA:n että WWE:n otteluissa. Stevens on yksi kolmesta naisesta jotka ovat osallistuneet WWE:n Royal Rumble -otteluun.


title: Ulvilan keskiaikaiset Hansamarkkinat

text: Ulvilan keskiaikaiset Hansamarkkinat on vuodesta 2000 lähtien Ulvilassa järjestetty keskiaika- ja markkinatapahtuma.


title: Ulvilan keskiaikaiset Hansamarkkinat

text: Markkinat pidetään kaupungin keskustassa Kokemäenjoen rannalla sijaitsevassa Naparannassa eli niin sanotussa Hansasatamassa. Kaksipäiväisen tapahtuman perinteinen ajankohta on elokuun ensimmäinen viikonloppu. Vuonna 2012 Hansamarkkinnoilla oli lähes 9 000 kävijää. Suomalaisten esiintyjien lisäksi tapahtumassa on ollut ulkomaisia vieraita muun muassa Virosta, Latviasta ja Belgiasta.


title: Suuttumus

text: Suuttumus eli kiukku tai vihaisuus on tunnetila, joka ilmenee useimminen reaktiona tilanteessa, jossa ihminen kokee tulleensa loukatuksi tai kohdelluksi kaltoin. Sheila Videbeck on kuvannut suuttumuksen olevan tavanomainen ja normaali tunne, johon liittyy kuitenkin selkeästi epämukava ja sentimentaalinen reaktio. Suuttumus voi ilmetä monissa eri muodoissa, ja ihmiset kokevat suuttumuksen eri tavoin.


title: Suuttumus

text: Ihminen tuntee suuttumusta aistiessaan tulleensa loukatuksi tai kohdelluksi kaltoin. Tällöin suuttuneella ihmisellä on varmuus tapahtuman tarkoitetusta luonnosta ja sen tarkoituksellisista vaikutuksista. Suuttuminen toimii myös reaktiona, eli samanaikaisesti ihminen kokee vielä kykenevänsä vaikuttamaan käsillä olevaan tilanteeseen ja selviämään siitä.


title: Suuttumus

text: Yleensä suuttunut ihminen perustelee suuttumuksensa syntyneen jostain, mitä hänelle tapahtui, ja yleensä suuttumukseen johtaneet ilmiöt tai tilanteet ilmenevät välittömästi ennen reaktiota. Tällaiset selitykset varmentavat käsitystä, jonka mukaan suuttumuksella on erillinen ulkoinen syypää ja aiheuttaja.


title: Suuttumus

text: Psykologit jakavat suuttumuksen kolmeen osaan:


title: Suuttumus

text: Reaktiona suuttumus voi herättää psykologisia resursseja ja motivoida vääränlaisen käytöksen tai kohtelun korjaamiseen. Se voi kuitenkin olla myös tuhoisa tunnepuolen reaktio, mikäli sille ei löydy asianmukaista ulospääsyreittiä. Vahvassa muodossa suuttumus heikentää yksilön kykyä käsitellä tietoa ja kontrolloida kognitiivisesti omaa käytöstään. Suuttunut henkilö saattaa menettää objektiivisuutensa, empatiansa, harkitsevaituutensa tai ajattelevaisuutensa ja aiheuttaa muille täten vahinkoa tai mielipahaa.


title: Suuttumus

text: Suuttumus voidaan jakaa kahtia passiiviseen ja aggressiiviseen suuttumiseen. Sekä passiiviseen että aggressiiviseen suuttumukseen liittyy joitain tunnusomaisia piirteitä.


title: Suuttumus

text: Passiivinen suuttumus saattaa ilmetä seuraavasti:Aggressiivinen suuttumus saattaa ilmetä seuraavasti:


title: Oothan tässä vielä huomenna

text: ”Oothan tässä vielä huomenna” on Johanna Kurkelan kappale hänen viidenneltä studioalbumiltaan "Sudenmorsiamelta". Kappale julkaistiin albumin ensimmäisenä singlenä 4. heinäkuuta 2012. Kappaleen on säveltänyt ja sanoittanut Eppu Kosonen. Kappaleen sanoitus kertoo sekä kaikenkattavasta onnentunteesta että ihmismielelle ominaisesta menettämisen pelosta.


title: Oothan tässä vielä huomenna

text: Kappale ei onnistunut pääsemään myyntilistoille. Radiolistan TOP-20:ssa se pysyi yhteensä kaksi viikkoa ja pääsi korkeimmillaan 13. sijalle.


title: Greenville Road Warriors

text: Greenville Road Warriors oli yhdysvaltalainen jääkiekkoseura, joka oli kotoisin Greenvillestä, Etelä-Carolinasta. Se pelasi ECHL-liigaa. Road Warriorsin ECHL-joukkue toimi NHL-seura New York Rangersin sekä AHL-seura Hartford Wolf Packin farmijoukkueena. Suomalaisista Jyri Niemi edusti seuraa.


title: Atlanta Gladiators

text: Atlanta Gladiators on yhdysvaltalainen jääkiekkoseura, joka on kotoisin Duluthista Georgiasta. Se pelaa ECHL-liigaa. Gladiatorsin ECHL-joukkue toimii NHL-seura Phoenix Coyotesin ja Buffalo Sabres sekä AHL-seura Springfield Falconsin ja Rochester Americansin farmijoukkue. Suomalaisista Tuomas Tarkki on edustanut seuraa.


title: Atlanta Gladiators

text: "(Tilanne 28. tammikuuta 2019)"


title: Mikko Reponen

text: Mikko Reponen (18. kesäkuuta 1892 Revonsaari, Johannes – 22. lokakuuta 1951 Härmän parantola) oli suomalainen Viipurissa ennen sotia asunut kalakauppias, joka tuli tunnetuksi Karjalan profeettana.


title: Mikko Reponen

text: Reponen vietti lapsuutensa ja nuoruutensa Viipurissa. Saarnamies hänestä tuli vasta 1932, kun hänen vaimonsa yllättäen kuoli verenmyrkytykseen. Masennuksen valtaan joutunut Reponen sai tällöin oman kertomansa mukaan "väkevän herätyksen". Reponen myi sekä talonsa että Viipurin kauppahallissa sijainneen kalapuotinsa ja lahjoitti rahat kaupungin köyhille.


title: Mikko Reponen

text: Reponen tuli julkisuuteen 23. lokakuuta 1936, kun hän Viipurin tuomiokirkossa kesken jumalanpalveluksen ja pastori Bertel Törmävaaran saarnan aikana tuli kirkon käytävälle ja huusi lujalla äänellä: ""Viipurin tuho on lähellä, kolmen vuoden kuluttua on tämä temppeli raunioina ja vieraan vallan sotajoukot marssivat kaupungin katuja"." Kun poliisi tuli hakemaan häntä pois Reponen huusi vielä: ""Nyt viedään Mikkoa, mutta kohta teitä kaikkia. Kirkostakaan ei jää kuin kivijalka".""" Ennustus toteutuikin, sillä Viipurin tuomiokirkko tuhoutui helmikuussa 1940 pommituksessa, ja Viipuri menetettiin talvisodan rauhassa. Erään tiedon mukaan tätä jumalanpalvelusta oltiin parhaillaan radioimassa, ja Mikon profetia levisi radiolähetyksen välityksellä heti kaikkialle Suomeen.


title: Mikko Reponen

text: Jatkosodan aikana Reposta kiellettiin palaamasta Viipuriin, sillä hänen pelättiin lietsovan saarnoillaan levottomuutta väestön keskuudessa. Sodan jälkeen 1940-luvulla Reponen kierteli Suomessa matkasaarnaajana siirtokarjalaisten keskuudessa ja muun muassa ennusti saarnoissaan, että evakot pääsisivät vielä palaamaan Karjalaan. Reponen ennusti 1947 että "Kyllä Karjala saadaan vielä takaisin, vaan ei ole hänelle ilmoitettu aikaa. Nyt se saadaan lahjaksi eikä sodalla". Hän uskoi myös, että pääsisi itsekin palaamaan elinaikanaan Viipuriin ja tulisi sinne haudatuksi.


title: Mikko Reponen

text: Reponen sairastui loppuvuodesta 1948 keuhkotautiin. Hän kuoli lokakuussa 1951 Härmän keuhkotautiparantolassa, ja hänet on haudattu Ylihärmän hautausmaalle.


title: Orlando Solar Bears

text: Orlando Solar Bears on yhdysvaltalainen jääkiekkoseura, joka on kotoisin Orlandosta Floridasta. Se pelaa ECHL-liigan itäisen konferenssin eteläisessä divisioonassa. Suomalaisista seuraa ovat edustaneet maalivahdit Hannu Toivonen ja Christopher Gibson.


title: Orlando Solar Bears

text: "(Tilanne 30. tammikuuta 2019)"


title: Alamaa

text: Alamaa on pietarsaarelainen rap-muusikko. Alamaa vierailee Solosen levyllä "Harmaanaaman kirous" huomiota herättäneessä kappaleessa "Läski". Alamaan ensimmäinen sooloalbumi "Ainoo ase" ilmestyi vuonna 2003, ja seuraava albumi "Pieni suuri mies" julkaistiin vuonna 2011 Roihis Musican kautta. Singlejulkaisu "Kissoi ja koirii" on saanut soittoa mm. YleX-radiokanavalla.. Alamaa on ollut myös mukana yhtyeissä Avaintekijät, Narcotic, Sveden Passive ja Valosiepparit.


title: Tigesykliini

text: Tigesykliini on glysyylisykliinien ryhmään kuuluva antibiootti, joka tuotiin markkinoille Yhdysvalloissa vuonna 2005. Tigesykliiniä myy lääkeyhtiö Wyeth kauppanimellä Tygacil.


title: Tigesykliini

text: Tigesykliini on uuden glysyylisykliinien ryhmän ensimmäinen antibiootti. Rakenteellisesti se on samankaltainen tetrasykliinien kanssa. Tigesykliinin toimintamekanismi perustuu bakteerin proteiinisynteesin inhibitioon: lääkeaine sitoutuu ribosomin 30S-alayksikköön ja estää proteiinin translaation. Tigesykliini on laajakirjoinen antibiootti: sen teho ulottuu yleisimpiin gram-positiivisiin ja gram-negatiivisiin bakteereihin.


title: Tigesykliini

text: Tigesykliiniä käytetään komplisoituneiden iho- ja pehmytkudosinfektioiden ja komplisoituneiden vatsaontelon sisäisten infektioiden hoitoon. Lääkettä annetaan suonensisäisenä infuusiona; suun kautta otettavaa muotoa ei ole olemassa. Haittavaikutuksista yleisimpiä ovat pahoinvointi, ripuli ja oksentelu.


title: Philadelphian vapauden mitali

text: Philadelphian vapauden mitali (engl. Philadelphia Liberty Medal) on joka vuotinen kansainvälinen ihmisoikeuspalkinto jonka myöntää National Constitution Center. Palkinto jaetaan henkilöille jotka ovat työskentelleet vapauden puolesta.


title: FIFA 14

text: FIFA 14 on EA Canadan kehittämä "FIFA"-pelisarjan 21. osa, joka on uuden sukupolven ensimmäinen FIFA peli. Electronic Arts julkaisi sen usealle alustalle syyskuussa 2013. Sen kansainvälisessä kannessa esiintyy Lionel Messi. Pelissä voi aloittaa Career Moden, joka on pelaaja- tai manageriura. Pelissä on uudistettu valikkojärjestelmä ja myös "FIFA Ultimate Team" -pelimuotoa on paranneltu. FIFA 14 on myös viimeinen Playstation 2 ja Playstation Portable peli.


title: FIFA 14

text: Pelissä on seuraavat liigat:


title: Casimir Périer

text: Casimir Pierre Périer (21. lokakuuta 1777 Grenoble – 16. toukokuuta 1832 Pariisi) oli ranskalainen pankkiiri ja valtiomies, joka toimi Ranskan pääministerinä vuosina 1831–1832. Hän oli heinäkuun monarkian alkuaikojen merkittävä vaikuttaja.


title: Casimir Périer

text: Périerin isä oli varakas pankkiiri ja tehtailija. Périer palveli Ranskan armeijan esikunnassa Napoleonin Italian-sotaretkellä 1798–1801, minkä jälkeen hän palasi Ranskaan ja perusti veljensä Antoine Scipion Périerin kanssa menestyksekkääksi muodostuneen pankin. Hänestä tuli yksi Pariisin merkittävimmistä pankkiireista ja hänet valittiin vuonna 1817 edustajainkamariin, missä hän liittyi liberaaliin oppositioon. Périer vastusti muun muassa hallituksen suunnitelmaa Ranskan sotakorvausten maksamiseksi ulkomaisten pankkien rahoilla. Heinäkuun vallankumouksen jälkeen vuonna 1830 hänet valittiin edustajainkamarin puhemieheksi.


title: Casimir Périer

text: Kuningas Ludvig Filip nimitti Périerin pää- ja sisäministeriksi 13. maaliskuuta 1831. Hän palautti järjestyksen Ranskaan ankarilla keinoilla: kansalliskaarti sai tukahduttaa mielenosoitukset Pariisissa ja marras–joulukuussa 1831 armeija kukisti silkkityöläisten kansannousun Lyonissa. Périerin hallitus sääti myös uuden vaalilain, jolla äänioikeutta laajennettiin laskemalla kynnyksenä olevaa tulorajaa jonkin verran. Huhtikuussa 1831 edustajainkamari hajotettiin ja hallitus sai uusissa vaaleissa tuekseen vahvan enemmistön. Périerin aikana Ranska oli myös aktiivinen ulkopolitiikassa: heinäkuussa 1831 laivasto-osasto lähetettiin Lissaboniin pakottamaan Portugalin hallitus korvaamaan ranskalaisille kauppiaille aiheutuneita omaisuuden menetyksiä, elokuussa 1831 Ranskan armeija lähetettiin puolustamaan Belgiaa Hollannilta ja helmikuussa miehitettiin Anconan satamakaupungin Italiassa. Périerin johtamistapa oli autoritaarinen, eikä aina miellyttänyt kuningastakaan. Périer sairastui koleraan vierailtuaan suuren koleraepidemian aikana pariisilaisessa sairaalassa ja hän kuoli kuusi viikkoa myöhemmin.


title: Casimir Périer

text: Casimir Périerin poika oli ministerinä toiminut Auguste Perier (vuodesta 1874 Casimir-Perier) ja pojanpoika Ranskan pääministerinä ja presidenttinä lyhyesti toiminut Jean Casimir-Perier.


title: Vapauden palkinto

text: Vapauden palkinto (engl. Freedom Award) on kansainvälinen humanistipalkinto, joka myönnetään pakolaisten ja vapauden puolesta työskenneelle henkilölle. International Rescue Committee on jakanut palkintoa vuodesta 1957 lähtien.


title: Pehr Arvid Säve

text: Pehr Magnus Arvid Säve (syntyi 19. huhtikuuta 1811 Roman pitäjässä Gotlannissa, kuoli 20. marraskuuta 1887 Visbyssä) oli ruotsalainen kulttuurihistorioitsija.


title: Pehr Arvid Säve

text: Säve oli Roman rovastin, teologian tohtori Pehr Säven ja Hedvig Lalleriuksen poika. Häm oli Visbyn gymnaasin kollega vuosina 1835–1871. Säveä voidaan pitää nykyaikaisen kulttuurihistorian tienraivaajana Gotlannissa. Hän kokosi Vitterhetsakademien kokoelmiin tietoja Gotlannin nuinaisjäännöksistä, kielestä, maantieteestä ja kulttuurista. 1861–1865 hän toimi akatemian muinaismuistointendenttinä Gotlannissa, Länsi-Götanmaalla ja Itä-Götanmaalla. Säven kirjoittamaa kuusiosaista "Gotländska samlingar" -teosta säilytetään Uppsalan yliopiston kirjastossa.


title: Pehr Arvid Säve

text: Säve toimi aloitteentekijänä Gotlands fornvänner -yhdistyksen perustamisessa ja sen Gotlands fornsal -museon perustamisessa. Hän oli myös edelläkävijä ympäristönhoidossa ja luonnonsuojelussa. Säve kirjoitti 1877 kirjoituksen, jossa hän vaati eläinsuojelulakia. Samana vuonna hänestä tuli filosofian kunniatohtori Uppsalassa, 1882 kunniajäsen Ruotsin muinaismuistoyhdistyksessä ja 1885 Vitterhetsakademienissä.


title: Pehr Arvid Säve

text: P. A. Säve on haudattu Östra kyrkogårdenille Visbyssä. Hänen mukaansa on nimetty visbyläinen "Säveskolan"-lukio.


title: Palkinto vapaudelle

text: Palkinto vapaudelle (engl. The Prize For Freedom) on Liberal Internationalin vuosittain jakama ihmisoikeuspalkinto, joka annetaan poliittista vapautta ja ihmisoikeuksia edistäneelle henkilölle tai järjestölle. Palkintoa on jaettu vuodesta 1985 lähtien.


title: Gwangjun ihmisoikeuspalkinto

text: Gwangjun ihmisoikeuspalkinto (kor.광주인권상) on kansainvälinen ihmisoikeus- ja demokratiapalkinto, jonka jakaa korealainen Toukokuun 18. päivän muistosäätiö. Palkinnolla muistetaan Gwangjun demokratialiikettä, joka järjesti vuonna 1980 suurmielenosoituksen Gwangjussa demokratian puolesta Chun Doo-hwanin diktatuuria vastaan. Mielenosoitus tukahdutettiin sotilaallisin keinoin. Palkintosumma on 50 000 dollaria.


title: Jacques Laffitte

text: Jacques Laffitte (24. lokakuuta 1767 Bayonne – 26. toukokuuta 1844 Maisons-sur-Seine) oli ranskalainen pankkiiri ja poliitikko, joka toimi Ranskan pääministerinä vuosina 1830–1831.


title: Jacques Laffitte

text: Laffitte oli puusepän poika, joka tultuaan vuonna 1788 Pariisiin pääsi töihin pankiiri Perregaux’n yritykseen. Hänestä tuli vuonna 1800 pankin osakas ja Perregaux’n kuoltua vuonna 1804 sen johtaja. Pankki tunnettiin sen jälkeen nimellä Perregaux, Laffitte et Cie, ja se kasvoi yhdeksi Euroopan suurimmista. Laffitte nimitettiin 1809 Ranskan pankin johtokuntaan ja huhtikuussa 1814 sen pääjohtajaksi sekä samana vuonna kauppakamarin puheenjohtajaksi. Hän tuki suurilla summilla Ranskan väliaikaista hallitusta ja Ludvig XVIII:ta satapäiväisen keisarikunnan aikana. Laffitte valittiin edustajainkamariin Pariisin edustajana vuonna 1816 ja hän liittyi liberaaliin oppositioon, jonka johtohahmojen joukkoon kohosi pian. Poliittisten mielipiteittensä vuoksi hän menetti virkansa keskuspankin pääjohtajna vuonna 1819.


title: Jacques Laffitte

text: Heinäkuun vallankumouksen aikana vuonna 1830 Laffitten koti Pariisissa muodostui vallankumouksellisten päämajaksi ja perustuslaillisen monarkian kannattajana hän auttoi Orléansin herttua Ludvig Filipiä pääsemään uudeksi kuninkaaksi. Hänet valittiin edustajainkamarin puhemieheksi ja nimitettiin salkuttomaksi ministeriksi ensimmäiseen vallankumouksen jälkeiseen hallitukseen. Ludvig Filip nimitti Laffitten pääministeriksi 3. marraskuuta 1830. Hän pyrki tukemaan vallankumousliikkeitä ulkomailla, varsinkin Italiassa, mutta vältti Ranskan sotilaallista väliintuloa, poikkeuksena itsenäistyneen Belgian tukeminen. Jouduttuaan arvostelun kohteeksi ja menetettyään kuninkaan luottamuksen Laffitte erosi 13. maaliskuuta 1831. Hän jatkoi edustajainkamarin jäsenenä kuolemaansa asti. Laffitte menetti suuren omaisuudestaan pörssiromahduksen yhteydessä.


title: Hans Brask

text: Hans Brask (1464–1538) oli uskonpuhdistuksen ajan ruotsalainen piispa. Hän toimi Linköpingin piispana vuodesta 1513. Hän oli tiukka uskonpuhdistuksen vastustaja. Uskonpuhdistuksen päästyä voitolle Västeråsin valtiopäivillä 1527 Brask pakeni Puolaan. Brask toimi myös talouselämässä: hän perusti Ruotsin ensimmäisen paperitehtaan ja kirjapainon. Hän teki vuonna 1516 aloitteen Götan kanavan rakentamisesta.